text:
fradrag for de ydelser, han erhverver og anvender til at erhverve, sikre og vedligeholde sin skattepligtige indkomst, hvis der slet ikke er nogen personer, der er retlig forpligtiget til at betale for disse ydelser, og der rent faktisk heller ikke er sket en betaling herfor. ”
 Boet efter afdøde har fremsat påstand om, at forhøjelsen i hans skattepligtige indkomst skal nedsættes med 151.600 kr. i indkomståret 2012. Boet efter afdøde har subsidiært fremsat påstand om, at såfremt Landsskatteretten finder, at han har modtaget en skattepligtig gave på 151.600 kr., så skal han have et korresponderende fradrag på samme beløb.
 Repræsentanten har som begrundelse for påstanden anført følgende ved indlæg af 21. august 2014:
 Til støtte for den nedlagte påstand gøres det overordnet gældende, at der ikke er hjemmel til at beskatte A af værdien af en skattepligtig gave uden samtidig at indrømme ham et korresponderende fradrag for driftsomkostninger i samme størrelsesorden, som den af SKAT skønnede værdi af den ydede skattepligtige gave.
 Det gøres i den forbindelse særligt gældende, at statsskattelovens §§ 4-6 efter fast praksis skal fortolkes således, at der i en situation som den foreliggende, hvor de modtagne ydelser har karakter af en driftsomkostning, skal indrømmes et fradrag i den skattepligtige indkomst af samme størrelse som den skattepligtige skønnede værdi af de modtagne ydelser.
 Statsskattelovens § 4, stk. 1, litra a, har følgende ordlyd:
 "Som skattepligtig indkomst betragtes med de i det følgende fastsatte undtagelser og begrænsninger den skattepligtiges samlede årsindtægter, hvad enten de hidrører her fra landet eller ikke, bestående i penge eller formuegoder af pengeværdi, således f eks.:
 a) af agerbrug, skovbrug, industri, handel, håndværk, fabriksdrift, søfart, fiskeri, eller hvilken som helst anden næring eller virksomhed, så og alt, hvad der er oppebåret for eller at anse som vederlag for videnskabelig, kunstnerisk eller litterær virksomhed eller for arbejde, tjeneste eller bistandsydelse af hvilken som helst art; "
 Skattepligten omfatter alle formuegoder af økonomisk værdi, og det er således uden betydning, om indtægten er i penge eller andre goder af økonomisk værdi. Det betyder, at "vennetjenester" som udgangspunkt også udgør skattepligtig indkomst, såfremt modtageren opnår et formuegode af pengeværdi.
 Modstykket hertil fremgår af statsskattelovens § 6, stk. 1, litra a, der indeholder en fradragsret for driftsudgifter.
 Bestemmelserne i statsskattelovens §§ 4 og 6 indeholder således et nettoindkomstprincip, hvoraf føl ger, at den skattepligtige indkomst fremkommer som forskellen mellem dels de skattepligtige indtægter, jf. statsskattelovens § 4, og dels de fradragsberettigede udgifter, jf. statsskattelovens § 6.
 Nettoindkomstprincippet indebærer, at beskatningen gennemføres i nær tilknytning til den skattepligtiges skatteevne.
 Af statsskattelovens § 6, stk. 1, litra a, følger det således, at de omkostninger, der er direkte knyttet til den skattepligtige indkomst, og som ligger inden for virksomhedens naturlige rammer, kan fradrages, herunder blandt andet lønudgifter. Afgørende for fradragsretten er, at der er den nødvendige og tilstrækkelige årsagssammenhæng mellem indkomsterhvervelsen og omkostningsafholdelsen.
 Af SKATs afgørelse af den 7. maj 2014, jf. bilag 1, side 3, fremgår det, at det er SKATs opfattelse, at A har modtaget en skattepligtig gave, idet


text:
han " ... har fået arbejdskraft/hjælp i din virksomhed af de nævnte personer i punkt 1.2 uden modydelse". Videre anfører SKAT på side 4, at:
 "Da der har været omsætning i virksomheden, hvor du har været 100 % sygemeldt, må der have været andet personale i butikken. Du har oplyst, at du har fået hjælp i forretningen af både familie og venner uden modydelse.
 En forretning/virksomhed kan ikke modtage skattefrie vennetjenester. Der er tale om skattepligtige ydelser, hvis du ikke aflønner personerne for deres arbejde. "
 Det fremgår således af SKATs afgørelse, at de modtagne ydelser skal sidestilles med sparede lønudgifter, idet ydelserne må anses for nødvendige for opnåelse af den indberettede omsætning i virksomheden. Ved den skattemæssige behandling er det således også klart, at de modtagne ydelser må kunne karakteriseres som fradragsberettigede lønomkostninger, såfremt A skal beskattes af den modtagne gave, jf. statsskattelovens §§ 4-6.
 Særligt i relation til tilfælde, hvor de modtagne ydelser udgør en skattepligtig indkomst, og samtidig har karakter af en driftsomkostning, er det fast praksis, at der skal indrømmes et fradrag i den skattepligtige indkomst af samme størrelsesorden som den skattepligtige værdi af de modtagne ydelser.
 I den juridiske litteratur kommer samme opfattelse til udtryk, hvorefter bedømmelsen af fradragsretten må ske isoleret uden hensyn til, om udgiften udgør en gave for modtageren. Der kan i den forbindelse henvises til Skatteretten 1, 6. udgave, 2013, af Jan Pedersen m.fl., hvor der på side 433 blandt andet anføres følgende under overskriften "Gave som driftsomkostning":
 "Det fremgår heraf, at bedømmelsen af fradragsretten må ske isoleret uden hensyn til, om udgiften aflejres i en gave for modtageren. Udgifter til gaver til ansatte, repræsentation, reklame, kulancemæssige erstatninger etc. vil således kunne fradrages uden hensyn til den skattemæssige behandling af modtagerne. Det er alene en betingelse, at udgiften opfylder de almindelige betingelser for fradrag som driftsomkostning og derfor ydes som led i den erhvervsmæssige virksomhed. Udelukkende private gaver er følgelig ikke fradragsberettiget hos gavegiver, blot fordi gavemodtageren er ansat i dennes virksomhed." (vores fremhævning)
 Tilsvarende synspunkt kommer til udtryk i artiklen i SP0.2006.319 "Er der hjemmel til at fiksere udgifter efter statsskattelovens § 6a?" af skatterådgiver Thorbjørn Kristian Kelstrup Henriksen, hvor følgende blandt andet fremgår:
 "Praksis hos de skatteansættende myndigheder har gennem årtier været derhen, at man henfører fradraget til ydelsesmodtager, og herefter foretager en tilskudsbeskatning af denne skatteyder.
 ... har konklusionen hos de skatteansættende myndigheder således været, at man tillader en skatteyder fradrag efter statsskattelovens § 6a. hvis han har erhvervet en ydelse, som han har anvendt til at erhverve, sikre og vedligeholde sin skattepligtige indkomst - uanset om han har afholdt udgifter i forbindelse med modtagelsen af ydelsen eller ej."(vores fremhævning)
 Spørgsmålet om, hvorvidt bestemmelsen i statsskattelovens § 6, stk. 1, litra a, indebærer, at der skal indrømmes et korresponderende fradrag svarende til den skattepligtige værdi af de modtagne ydelser, har endvidere flere gange været forelagt for domstolene.
 Der skal i den forbindelse henvises til Højesterets dom af den 13. november 2002 (SKM2002.571.HR), Højesterets dom af den 18. november

type: other


text:
2004 (SKM2005.5.HR), Østre Landsrets dom af den 19. januar 2005 (SKM2005.99.ØLR) samt Landsskatterettens kendelse af den 9. december 2005 (SKM2005.539.LSR).
 I Højesterets dom af den 13. november 2002, offentliggjort i SKM2002.571.HR, havde et selskab ved nytegning og udvidelse af aktiekapitalen udbudt medarbejderaktier til favørkurs. Sagen drejede sig om, hvorvidt selskabet kunne fratrække den værdioverførsel, som var sket til medarbejderne i form af tildeling af de billige tegningsretter. Skatteministeriet henviste til, at selskabet ikke i forbindelse med udstedelsen overførte værdier fra sin formue til medarbejderne, men at overførslen fandt sted fra de hidtidige aktionærer i form af kursfald. Skatteministeriets anbringende var, at statsskattelovens § 6, stk. 1, litra a, ikke kunne anvendes, idet udgiften ikke blev afholdt af selskabet, men derimod af aktionærerne. Højesteret fastslog indledningsvis, at de tildelte tegningsretter til favørkurs udgjorde lønindtægter for medarbejderne, hvorfor der i sagens natur også måtte være en korresponderende lønudgift. Højesteret tilkendegav derfor, at kurstabet kunne fradrages efter statsskattelovens § 6, stk. 1, litra a.
 I den ovenfor nævnte artikel i SP0.2006.319 "Er der hjemmel til at fiksere udgifter efter statsskattelovens § 6a?" af skatterådgiver Thorbjørn Kristian Kelstrup Henriksen, anføres blandt andet følgende i relation til dommen:
 "Konklusionen på dommen er efter min mening, at når der skattemæssigt er en indtægt, så må der skattemæssigt også være en korresponderende udgift som skal bogføres. Hvis denne udgift efter sin art er fradragsberettiget, så skal udgiften udløse skattefradrag for den person, der har retten til at bogføre udgiften. Højesteret har så tilkendegivet, at det er ydelsesmodtager, der har retten til at bogføre udgiften, da udgiften er afholdt til gavn for ham."
 Videre kan der henvises til Højesterets dom af den 18. november 2004, offentliggjort i SKM2005.5.HR.
 Sagen omhandlede fastsættelsen af en fiktiv leje for benyttelse af et sommerhus mellem interessefor bundne parter. I sagen havde et selskab stillet et sommerhus til rådighed for selskabets hovedanparts haver. Skattemyndighederne havde på den baggrund forhøjet selskabets indkomst med en fiktiv årlig lejeindtægt. Ved sagens behandling for Højesteret var det ubestridt, at selskabet skulle beskattes af markedslejen, og at markedslejen skulle fastsættes i medfør af ligningslovens § 2, stk. 1. For Højesteret vedrørte sagen, om der var grundlag for at tilsidesætte skattemyndighedernes skøn over markedslejen. Skatteministeriets hovedanbringende var, at statsskattelovens § 6, stk. 1, litra a, ikke hjemler fradrag for de udgifter, som en skatteyder kunne have haft, men rent faktisk ikke har. Skatteministeriet mente således, at det var uden betydning, at der var tale om udgifter, som skatteydere i samme situation sædvanligvis ville have haft. Heroverfor gjorde selskabet gældende, at statsskattelovens §§ 4 og 6 lovfæster det i dansk skatteret hjemlede nettoindkomstprincip. Såfremt der ikke blev taget hensyn til en eventuel provision til et udlejningsbureau, ville der således opstå en situation, hvor selskabet ville blive beskattet af en indkomst, som de aldrig kunne have realiseret. Højesteret konkluderer i deres præmisser, at markedslejen i den pågældende situation var den nettoindtjening, som en skatteyder kunne oppebære. Selskabet opnåede derved reelt fradrag for en fiktiv omkostning, som selskabet ville have afholdt, hvis


text:
udlejningen var sket igennem et udlejningsbureau, idet selskabet alene beskattes af nettoindtjeningen.
 I Østre Landsrets dom af den 19. januar 2005, offentliggjort i SKM2005.99.ØLR, blev det fastslået, at der i statsskattelovens § 6, stk. 1, litra a, er hjemmel til korresponderende fradrag i de tilfælde, hvor den skattepligtige modtager et tilskud i form af friholdelse af udgifter, der ellers ville have været fradragsberettigede.
 Af sagens oplysninger fremgår det, at et selskab havde fået udført en række administrative opgaver af dets moderselskab. Moderselskabet havde ikke modtaget vederlag for det udførte arbejde, der derfor var stillet vederlagsfrit til rådighed for selskabet. Ud fra en tilskudsbetragtning var selskabet blevet beskattet af værdien af administrationsarbejde efter statsskattelovens § 4. Sagen drejede sig blandt andet om, hvorvidt selskabet var berettiget til et korresponderende fradrag svarende til værdien af det vederlagsfri arbejde, således at den foretagne tilskudsbeskatning blev elimineret. Skattemyndighederne gjorde under sagens behandling for landsretten blandt andet gældende, at det fulgte af almindelige periodeafgrænsningsprincipper, at en skatteyder først havde ret til fradrag i medfør af statsskattelovens § 6, litra a, når der påhvilede vedkommende en endelig, retlig forpligtelse til at betale det pågældende beløb. Henset til, at der ikke påhvilede selskabet en forpligtelse til at betale for de modtagne ydelser, mente skattemyndighederne ikke, at selskabet var berettiget til fradrag efter statsskatteloven, jf. pligtpådragelsesprincippet. Østre Landsret udtalte indledningsvis generelt følgende:
 "Efter bevisførelsen for landsretten må det lægges til grund, at der før afsigelsen af Højesterets dom af 11. februar 1998 ((U 1998.584) har eksisteret en almindelig og landvarig kommunal ligningspraksis vedrørende et moderselskabs vederlagsfrie ydelser til sit datterselskab. Efter denne praksis er bestemmelserne i statsskattelovens §§ 4 og 6. litra a blevet forstået således, at datterselskabet blev beskattet af 'værdien af' den modtagne ydelse, samtidig med at datterselskabet blev indrømmet et tilsvarende fradrag, hvis omkostningen efter sin art var fradragsberettiget. Det må efter bevisførelsen videre lægges til grund, at denne forståelse har været kendt og accepteret af de overordnede statslige skattemyndigheder, og der er ikke forelagt tilfælde ud over den foreliggende sag, hvor denne forståelse er blevet tilsidesat af skattemyndighederne."
 Østre Landsret konkluderede på baggrund heraf, at selskabet var berettiget til et fradrag, der svarede til tilskuddet, jf. følgende uddrag fra Landsrettens præmisser:
 "Moderselskabet har i indkomståret 1995 afholdt udgifter til løn og andre omkostninger vedrørende administration i [...] og har herved ydet et skattepligtigt tilskud til [...] jf. statsskattelovens § 4. Det må lægges til grund, at administrationsudgifterne efter deres art er medgået til at erhverve, sikre og vedligeholde indkomsten i [...]. I overensstemmelse med den almindelige forståelse i ligningspraksis, finder landsretten, at statsskattelovens 6. litra a. i denne sammenhæng må fortolkes således, at [...] ved opgørelsen af sin skattepligtige indkomst for indkomståret 1995 er berettiget til et fradrag på 350.000 kr. svarende til størrelsen af det skattepligtige tilskud. Det er i denne forbindelse uden betydning, at skattemyndighederne har indrømmet moderselskabet fradrag for de afholdte udgifter vedrørende administrationen."
 I RR.SM.2005.120 "Kommentarer til udvalgte afgørelser" anfører advokat Svend Erik Holm blandt andet følgende i relation til


text:
dommen:
 "Uden for anvendelsesområdet for ligningslovens § 2 synes landsrettens dom umiddelbart at måtte indebære, at det ikke er muligt at gennemføre forhøjelser i alle tilfælde, hvor begunstigelsen foreligger i form af sparede omkostninger, der efter deres art er fradragsberettigede, da tilskudsbeskatningen af den begunstigede opvejes af et "korresponderende" driftsomkostningsfradrag. "
 I lighed hermed konkluderer fuldmægtig Lasse Dehn-Baltzer og specialkonsulent Michael Malherbe, Landsskatteretten, i TfS 2006, 297 "Korresponderende fradrag", at:
 "Det princip, der lå til grund for kendelsen af 21. december 2004, blev fraveget ved landsrettens dom af 19. december 2005 samt Landsskatterettens kendelse af 9. december 2005, hvor henholdsvis landsretten og Landsskatteretten fandt, at statsskattelovens § 6, stk. 1, litra a må fortolkes således, at der er hjemmel til at foretage et korresponderende fradrag på trods af, at der ikke påhviler skatteyderen en endelig, retlig forpligtelse til at betale den udgift, der ønskes fradrag for.
 På baggrund af denne udtalelse forekommer det nærliggende at slutte, at selskabet i sagen ville kunne støtte ret på den konstaterede praksis ud fra et forventningsprincip. Man kunne have forestillet sig, at landsretten afgjorde sagen alene med henvisning til forventningsprincippet. Det er derfor bemærkelsesværdigt, at landsretten herudover udtaler, at den er enig i fortolkningen af statsskattelovens § 6, stk. 1, litra a - navnlig når det henses til, at denne fortolkning medfører, at der godkendes fradrag i en situation, hvor skatteyderen ikke selv har afholdt en udgift." (vores fremhævning)
 Samme resultat kom Landsskatteretten frem til i kendelsen af den 9. december 2005, offentliggjort i SKM2005.539.LSR, hvor skatteyderen tilsvarende blev indrømmet et korresponderende fradrag.
 I den pågældende sag havde en skatteyder, der var eliteidrætsudøver med løb som disciplin, modtaget løbeudstyr og sportstøj som sponsorbidrag. Sagen omhandlede, hvorvidt skatteyderen havde ret til et korresponderende fradrag. Skattemyndighederne havde ansat den skattepligtige værdi af udleveret sportsudstyr og tøj fra sponsor til kr. 19.369 og forhøjet skatteyderens indkomst hermed, jf. statsskattelovens § 4. Af skatteankenævnets afgørelse fremgår blandt andet, at statsskattelovens § 6 a skulle forstås således, at der alene var fradrag for afholdte udgifter. Ved sagens behandling for Landsskatteretten gjorde skatteyderen blandt andet gældende, at hun i henhold til gældende praksis havde krav på fradrag for de driftsudgifter, som hun efter nettoindkomstprincippet kunne modregne i de oppebårne indtægter ved opgørelsen af den skattepligtige indkomst. Landsskatteretten nedsatte ansættelsen med det nævnte beløb med henvisning til blandt andet følgende:
 "Ved Østre Landsrets dom af 19. januar 2005 offentliggjort i SKM2005.99.ØLR blev det fastslået, at der i statsskattelovens § 6, stk. 1, litra a, er hjemmel til korresponderende fradrag i de tilfælde, hvor den skattepligtige modtager et tilskud i form af friholdelse af udgifter, der ellers ville have været fradragsberettigede.
 Det er herefter Landsskatterettens opfattelse, at klageren har ret til korresponderende fradrag for udgifter, der har omkostningskarakter i hendes hobbyvirksomhed. Det er således ikke til hinder for fradrag, at klageren ikke selv har afholdt de udgifter, som har en driftsmæssig tilknytning til hendes virksomhed. Da udgifter til løbesko, løbetøj, sokker, handsker, pandebånd og andet løbeudstyr har den fornødne driftsmæssige relevans i


text:
forbindelse med klagerens virksomhed, kan Landsskatteretten godkende et korresponderende fradrag ... " (vores fremhævning)
 Sidstnævnte kendelse er tillige kommenteret i TfS 2006, 297 "Korresponderende fradrag" af fuldmægtig Lasse Dehn-Baltzer og specialkonsulent Michael Malherbe, Landsskatteretten. Særligt i relation til Landsskatterettens fortolkning af statsskattelovens § 6, stk. 1, litra a, i ovennævnte domme anfører forfatterne følgende:
 "Landsskatteretten udleder således af dommen (herved forstået Østre Landsrets dom af 19. januar 2005), at princippet om, at der skal påhvile skatteyderen en retlig forpligtelse, ikke blot kan fraviges, når der er tale om en tilskudssituation, og statsskattelovens § 6, stk. 1, litra a, fortolkes i overensstemmelse med fast og langvarig ligningspraksis herom - dvs. under de omstændigheder, der forelå i dommen. Det er derimod tilstrækkeligt, at der er tale om friholdelse af udgifter, der ellers ville være fradragsberettigede. I Landsskatterettens kendelse medførte denne fortolkning af statsskattelovens § 6, stk. 1, litra a, at klageren kunne foretage et fradrag i virksomhedens indkomst (efter nettoindkomstprincippet) svarende til det modtagne tilskud
 Når henholdsvis landsretten og Landsskatteretten forkaster princippet om, at udgiften skal påhvile den, der foretager fradraget, synes det at være gjort udfra en betragtning om, at det kan forekomme mindre rimeligt ikke at indrømme skatteyderen fradrag for det ønskede beløb.
 Denne betragtning vejer særligt tungt, når det tages i betragtning, at der ville foreligge en fradragsberettiget driftsomkostning, såfremt datterselskabet i landsretsdommen havde modtaget et kontant beløb beregnet til anvendelse på køb af arbejdsydelser hos moderselskabet.... "
 I artiklen konkluderes det videre, at statsskattelovens § 6, stk. 1, litra a, giver adgang til et korresponderende fradrag, uden at modtageren selv har afholdt en udgift, jf. følgende uddrag:
 "På baggrund af Østre Landsrets dom af 19. januar 2005 og Landsskatterettens kendelse af 9. december 2005 må det konkluderes, at det ikke er en absolut forudsætning for fradrag, at en skatteyder selv har afholdt en udgift. I situationer, hvor et andet skattesubjekt har afholdt udgiften for modtageren af ydelsen, og hvor ydelsen har karakter af en fradragsberettiget udgift for modtageren, hvis han selv havde afholdt den, kan modtageren således foretage et fradrag svarende til ydelsens værdi." (vores fremhævning)
 Sammenfattende kan det på baggrund af den foreliggende praksis konstateres, at skatteyder skal ind rømmes et korresponderende fradrag svarende til de driftsudgifter, som denne efter nettoindkomst princippet i statsskattelovens §§ 4 og 6 kan modregne i de oppebårne modtagne skattepligtige ydelser.
 Videre kan der henvises til Vestre Landsrets dom, offentliggjort i TfS 2014.308 VLR, hvor skatteyderen havde købt et sommerhus i 2004. Umiddelbart efter købet valgte skatteyderen at rive sommerhuset ned og opføre et nyt, hvorefter skatteyderen solgte sommerhuset videre i 2005. Skattemyndighederne mente ikke, at skatteyderen havde bevist at have anvendt ejendommen til private formål, hvorfor de havde anset skatteyderen for skattepligtig af en ansat avance.
 For landsretten drejede sagen sig blandt andet om, hvorvidt skatteyderen kunne forhøje anskaffelses summen for sommerhuset med et beløb svarende til det beløb, som skatteyderen kunne være blevet gavebeskattet af med den effekt, at den skattepligtige ejendomsavance ville blive tilsvarende reduceret. Skatteyderen gjorde således blandt


text:
andet gældende, at praksis medførte, at skatteyderen burde have været gaveafgiftsbeskattet af et tilsvarende beløb som maskeret udlodning, hvilket medførte, at skatteyderens anskaffelsessum for ejendommen tilsvarende burde have været forhøjet med dette afgiftspligtige beløb. Skatteyderens hovedanbringende var således, at det forhold, at skatteyderen ikke var blevet gaveafgiftsbeskattet af det pågældende beløb, ikke ændrede på, at skatteyderens anskaffelsessum for ejendommen skulle forhøjes med det pågældende beløb. Skatteministeriet gjorde heroverfor gældende, at skatteyderens indkomst skulle nedsættes med avancen, mod at skatteyderen anerkendte, at hun skulle svare gaveafgift af et tilsvarende beløb. Landsretten fandt i overensstemmelse med skatteyderens påstand, at skatteyderens indkomst skulle nedsættes.
 I dommen konstateres det, at skatteydere, der gavebeskattes ved modtagelsen af et aktiv, tilsvarende opnår en fiktiv købesum svarende til det gavebeskattede beløb, hvorfor en eventuel skattepligtig avance ved et senere salg af aktivet tilsvarende reduceres. Sagen illustrerer således, at ovennævnte praksis, hvorefter statsskattelovens §§ 4 og 6, stk. 1, litra a, indeholder et nettoindkomstprincip, der giver fradragsret for omkostninger, tilsvarende finder anvendelse i tilfælde, hvor skatteydere ikke har afholdt egentlige udgifter, men hvor skattemyndighederne kunne have gaveafgiftsbeskattet den pågældende.
 Klagerens repræsentant er fremkommet med følgende supplerende bemærkninger:
 I SKATs udtalelse anføres indledningsvis - som argumentation for fastholdelse af SKAT afgørelse af den 7. maj 2014 - blandt andet følgende:
 "I begge afgørelser (Østre Landsrets dom af den 19. januar 2005 (SKM2005.99.ØLR) og Landsskatterettens kendelse af den 9. december 2005 (SKM2005.539.LSR)) er der tale om afholdte dokumenterede udgifter, som man vil have fradrag for. Modsat vores afgørelse, hvor der ikke er afholdt nogen form for lønudgifter, men derimod har A modtaget vennetjenester uden betaling.
 Det skal i den forbindelse bemærkes, at netop spørgsmålet om, hvorvidt skatteyderen ikke havde af holdt dokumenterede udgifter, og som følge deraf ikke skulle indrømmes et korresponderende fradrag svarende til gavens størrelse, var genstand for prøvelse hos såvel skatteankenævnet som Landsskatteretten i Landsskatterettens kendelse af den 9. december 2005 (SKM2005.539.LSR). Af sagens oplysninger fremgår det, at skatteankenævnet havde truffet følgende afgørelse:
 "Samtidig har nævnet nægtet at anerkende fradrag, med henvisning til at klageren ikke har afholdt udgifter til anskaffelse af sportsudstyr til sikring af indkomsten, men alene i kraft af den indgåede sponsorkontrakt har haft mulighed for at modtage sportsudstyr til en værdi, der anses for omfattet af statsskattelovens § 4. Der er anført, at statsskattelovens § 6 a skal forstås således, at der alene er fradrag for afholdte udgifter. "(vores fremhævning)
 I overensstemmelse hermed afsagde Landsskatteretten følgende kendelse:
 "Landsskatteretten finder, at klagerens forbrug af tøjet og andet udstyr fra B A/S, anvendt i forbindelse med løbekonkurrencer ikke kan betragtes som en driftsomkostning, der i årets løb er anvendt til at erhverve indkomsten, idet klageren ikke har haft nogen udgifter."(vores fremhævning)
 Efter anmodning fra klagerens repræsentant blev Landsskatterettens kendelse dog optaget til fornyet behandling efter dagældende bestemmelse i skattestyrelseslovens § 29, stk. 2. Landsskatteretten kom herefter under henvisning til SKM2005.99.ØLR frem til, at klageren havde ret til et korresponderende fradrag, idet forbruget af tøjet havde den fornødne driftsmæssige relevans til trods for, at klageren således


text:
ikke havde afholdt nogen udgift. Sagen i SKM2005.539.LSR ses således at være sammenlignelig med forholdene i nærværende sag, hvor A ikke har afholdt nogen udgift, men derimod må anses for værende det retssubjekt, som ville være retligt forpligtet hertil.
 Det er således vores opfattelse, at SKM2005.539.LSR illustrerer, at det ikke er en forudsætning for at indrømme skatteyderen et fradrag, at denne har afholdt en udgift. Netop denne betragtning kommer endvidere til udtryk i den omtalte artikel TfS 2006, 297 "Korresponderende fradrag" af fuldmægtig Lasse Dehn-Baltzer og specialkonsulent Micheal Malherbe, Landsskatteretten, jf. følgende tidligere kommenterede uddrag, anført på side 12 i vores supplerende indlæg:
 "På baggrund af Østre Landsrets dom af 19. januar 2005 og Landsskatterettens kendelse af 9. december 2005 må det konkluderes, at det ikke er en absolut forudsætning for fradrag, at en skatteyder selv har afholdt en udgift." (vores fremhævning)
 Vi må således fastholde, at såvel retspraksis som den skatteretlige litteratur understøtter vores opfattelse af, at skatteyderen skal indrømmes et korresponderende fradrag svarende til de driftsomkostninger, som skatteyderen efter nettoindkomstprincippet i statsskattelovens §§ 4 og 6 kan modregne i de oppebårne modtagne skattepligtige ydelser.
 SKATs synspunkt om, at nærværende sag adskiller sig fra ovenstående afgørelser, må forstås således, at SKAT mener, at den skattemæssige behandling af adgangen til korresponderende fradrag skal være forskellig afhængig af, om gaven, i form af arbejdskraft, reelt er afholdt af et selskab eller af en fysisk person. Der ses dog hverken i loven, retspraksis, administrativ praksis eller den skatteretlige litteratur at være belæg for en sådan forståelse.
 Ifølge side 2 i SKATs udtalelse har SKAT ikke set sig i stand til at kommentere på vores henvisning til Skatteretten 1, 6. udgave, 2013, af Jan Pedersen m.fl., jf. vores supplerende indlæg side 6-7, hvor vi har henvist til det nævnte uddrag fra denne lærebog. Vi vedlægger derfor til nærværende skrivelse kopi af det pågældende uddrag fra Skatteretten 1, 6. udgave, 2013, af Jan Pedersen m.fl., afsnit 8.4.1.1. "Gave som driftsomkostning", side 433.
 Af SKATs udtalelse, side 2, fremgår det endvidere, at dommen offentliggjort i SKM2002.571.HR, ifølge SKAT ikke kan anvendes analogt i nærværende sag, idet der i nærværende sag ikke har været afholdt lønudgifter eller været en retlig forpligtelse.
 Det skal i den forbindelse bemærkes, at vi er uenige i SKATs opfattelse heraf. I nærværende sag har As familiemedlemmer og venner hjulpet til i hans butik, H1 v/A, mens han selv har været sygemeldt. A er ejer af virksomheden og er derfor også det retssubjekt, der ville være forpligtet til at afholde lønomkostningerne.
 For så vidt angår artiklen i SP0.2006.319, "Er der hjemmel til at fiksere udgifter efter statsskattelovens § 6a?", af Thorbjørn Kristian Kelstrup Henriksen, er vi enige med SKAT i, at denne omhandler problematikken omkring rette omkostningsbærer. Det er dog vores opfattelse, at forfatteren herudover på et mere overordnet niveau kommenterer på anvendelsen af statsskattelovens § 6, stk. 1, litra a, og at synspunkterne derfor kan anvendes i nærværende sag. I den forbindelse skal vi særligt henlede opmærksomheden på følgende citat, jf.


text:
SP0.2006.319, side 3, spalte 2:
 "Den 9. december 2005 afsagde Landsskatteretten en kendelse (TJS 2006.149), der var inspireret af ovennævnte dom fra Østre Landsret.
 En skatteyder havde modtaget noget sportstøj gratis af sin sponsor og spørgsmålet var herefter om skatteyderen kunne foretage et fradrag lig med værdien af sportstøjet. Landsskatteretten mente dette var tilfældet, og tilkendegav i den forbindelse helt generelt omkring fradrag efter statsskattelovens § 6a.:
 Det er således ikke til hinder for fradrag, at klageren ikke selv har afholdt de udgifter, som har en driftsmæssig tilknytning til hendes virksomhed.
 Jeg tror i hvert fald, at Landsskatteretten kun vil acceptere en sådan udgiftsfiksering i de tilfælde, hvor en tilsvarende indtægtsfiksering også kan komme på tale. " (vores fremhævning)
 Særligt i relation til SKATs udtalelse om, at der ikke i nærværende sag har været afholdt lønudgifter eller været en retlig forpligtelse, skal vi videre venligst henvise til følgende uddrag samme sted, side 2, spalte 1:
 "Mere præcist kan man formulere det derhen, at ydelsesmodtager i skattemæssig forstand altid pr. definition er retlig forpligtet til at betale den fulde markedsværdi for de ydelser mv. han modtager. Hvis han betalingsmæssigt ikke levede op til denne fikserede betalingsforpligtelse, så blev han tilskudsbeskattet, men det anfægtede ikke hans muligheder for at udgiftsføre værdien af de modtagne ydelser, og det anfægtede heller ikke ydelsesgivers forpligtelse til at indtægtsføre, hvad der svarer til markedsværdien for de pågældende ydelser." (vores fremhævning)
 Videre skal der henvises til følgende citat samme sted, side 3, spalte 1:
 "Hvis skattemyndighederne således skal fratage skatteyderen et selvangivet fradrag, så kan det ikke ske med henvisning til, at skatteyderen ikke har afholdt de udgifter han ønsker fradrag for. Skattemyndighederne må derimod påvise, at skatteyderen ikke har modtaget de ydelser, der blev erhvervet ved udgiftsafholdelsen, eller al de modtagne ydelser(r) ikke er anvendt til at erhverve, sikre og vedligeholde den skattepligtige indkomst." (vores fremhævning)
 Det er således vores opfattelse, at artiklen SPO.2006.319, ikke alene omfatter problematikken omkring rette omkostningsbærer, men også relaterer sig til generel praksis omkring anvendelsen af statsskattelovens § 6, stk. 1, litra a, og derfor er sammenlignelig med forholdene i nærværende sag.
 Det skal bemærkes, at vi er enige med SKAT i, at Højesterets dom af den 18. november 2014 (SKM2005.5.HR) vedrører det af SKAT udøvede skøn i forbindelse med fastsættelsen af en fiktiv leje. Som anført i vores supplerende indlæg af den 21. august 2014, side 8, fremgår det dog, at Skatteministeriets hovedanbringende i sagen var, at der ikke i statsskattelovens § 6, stk. 1, litra a, var hjemmel til at fradrage de udgifter, som skatteyderen kunne have haft, men rent faktisk ikke havde afholdt, jf. følgende citat fra Skatteministeriets anbringender:
 "Der kan derfor ikke ved den sammenligning, der skal foretages efter ligningslovens § 2, stk. 1, indrømmes fradrag for en fiktiv udgift i form af provision til et udlejningsbureau." (vores fremhævning)
 Det er vores opfattelse, at det af Højesterets præmisser fremgår, at statsskattelovens §§ 4-6 indeholder et nettoindkomstprincip, hvorfor selskabet alene skal beskattes af nettoindtjeningen, og derved reelt set


text:
opnår et fradrag for ikke afholdte udgifter, som de normalt ville have haft. Højesterets dom ses derfor at være sammenlignelig med nærværende sag.
 Sagen i SKM2014.308.VLR (forkert anført som TfS 2014.308 VLR), kommenteret i vores supplerende indlæg, side 13, illustrerer endvidere netop, at skatteyderen skal indrømmes fradragsret for udgifter, selvom skatteyderen ikke har afholdt nogen form for udgift. Tilsvarende synspunkt må gøre sig gældende i nærværende sag, hvorfor A bør indrømmes et fradrag svarende til den skattepligtige gaves værdi. Det er således vores opfattelse, at der ikke er hjemmel i statsskatteloven til beskatning af værdien af en sparet erhvervsmæssig udgift.
 Sammenfattende er det således vores klare opfattelse, at der skal godkendes fradrag for de ydelser,
 A anvendte til at erhverve, sikre og vedligeholde sin skattepligtige indkomst, selvom der ikke er sket nogen betaling herfor, idet han ville være retligt forpligtet hertil, såfremt han havde haft ansat personale til at passe butikken.”
 Udgifter afholdt i årets løb for at erhverve, sikre og vedligeholde indkomsten er fradragsberettiget i henhold til statsskattelovens § 6, stk. 1, litra a (loven kan findes på www.retsinformation.dk). Der skal foreligge en direkte og umiddelbar forbindelse mellem afholdelsen af udgiften og erhvervelsen af indkomsten. Det kræver dels, at udgiftsafholdelsen ligger inden for de naturlige rammer af virksomheden, dels at udgiften ikke kan karakteriseres som en privatudgift, som er indkomstopgørelsen uvedkommende.
 Endvidere forudsætter fradrag efter statsskattelovens § 6, stk. 1, litra a, at der er opstået en endelig retlig forpligtelse til at betale den pågældende udgift.
 Der kan gives afgiftsfrie gaver til blandt andet afkom, stedbørn og deres afkom, hvis gavernes værdi ikke overstiger et reguleret grundbeløb på 58.700 kr. i 2012, pr. kalenderår. Dette følger af boafgiftslovens § 22, stk. 1, litra a.
 Af afsnit C.A.6.1.2.1 i Den Juridiske Vejledning (2015-2) fremgår det, at i civilretten defineres en gave traditionelt som en hel eller delvis vederlagsfri formuefordel, der bliver givet som et udslag af gavmildhed, i gavehensigt.
 Afdøde har i indkomståret i 2012 været sygemeldt i 1.516 timer i sin virksomheds åbningstid. I samme periode havde hans virksomhed en omsætningsnedgang på 7,8 % i forhold til omsætningen i indkomståret 2011, hvor han ikke var syg. Afdøde har oplyst, at det skyldes, at hans kammerater, søster, morbror og tante har hjulpet ham vederlagsfrit i virksomheden under hans sygdomsperiode.
 Landsskatteretten finder, at den hjælp afdøde har fået af sine kammerater, søster, morbror og tante kan betragtes som gave. Landsskatteretten har herved henset til, at hjælpen anses som en vederlagsfri formuefordel for afdøde.
 Som kammerat, bror og nevø til gavegiverne omfattes afdøde ikke af personkredsen i boafgiftslovens § 22. Landsskatteretten finder derfor, at gaverne fra afdødes kammerater, søster, morbror og tante er skattepligtig indkomst for afdøde, jf. statsskattelovens § 4, litra c.
 SKAT har opgjort værdien af gaverne til 151.600 kr. SKAT har ved skønnet lagt vægt på, hvad en virksomhedspraktikant fik i løn i indkomståret 2013 og antallet af timer afdøde var sygemeldt i virksomhedens åbningstid i indkomståret 2012.
 Landsskatteretten finder derfor, at der ikke er grundlag for at tilsidesætte


text:
SKATs skøn over værdien af gaverne.
 Boet efter afdøde har fremsat påstand om, at såfremt Landsskatteretten finder, at han har modtaget en skattepligtig gave, så skal han have et korresponderende fradrag på samme beløb.
 Landsskatteretten finder, at afdøde ikke har været retligt forpligtet til at betale en udgift til antagelse af personer til at hjælpe i sin virksomhed, som svarer til størrelsen af den skattepligtige gave modtaget af familie og venner. Afdøde er derfor ikke berettiget til at fradrage en udgift på 151.600 kr. ved opgørelsen af den skattepligtige indkomst for indkomståret 2012. Det bemærkes herved, at hverken afdøde eller hans familie og venner rent faktisk har afholdt en sådan udgift.
 Østre Landsrets dom offentliggjort som SKM2005.99.ØLR kan ikke føre til et andet resultat, idet adgangen til fradrag i dommen alene blev givet på grund af en særlig kommunal ligningspraksis vedrørende et moderselskabs vederlagsfrie ydelser til sit datterselskab. De faktiske forhold i denne sag falder ikke ind under denne særlige kommunale ligningspraksis.
 Landsskatterettens kendelse offentliggjort som SKM2005.539.LSR kan heller ikke føre til et andet resultat.


text:
 Posts tagged: Krimi - BSNyt
 Forside » Posts tagged: Krimi
 Tidligere vognmand sendes til fransk fængsel
 21/06 '19 - Nyheder (Ekstern) af Flemming
 Efter års tovtrækkeri skal den 67-årige, tidligere vognmand og hashsmugler Jørn Lisberg nu udleveres til Frankrig, hvor han er idømt syv års fængsel for forsøg på indsmugling af 103 kilo hash.
 Hans mere end fire år lange kamp mod et ufrivilligt ophold i Frankrig sluttede onsdag morgen, da han klokken 8.22 blev erklæret anholdt på sin bopæl i et lejet sommerhus ved Slagelse. Godt fire timer senere faldt afgørelsen i Retten i Næstved: Jørn Lisberg skal udleveres og varetægtsfængsles, indtil beslutningen kan gennemføres.
 Kendelsen er den foreløbige kulmination på et forløb, der går helt tilbage til oktober 2014, da franske toldere pågreb en af Lisbergs chauffører med 103 kilo hash i lasten. Chaufføren er senere idømt fem års fængsel i sagen, men franskmændene fandt også grund til at sigte Lisberg og anmodede om at få ham udleveret allerede i december samme år.
 Tidligere udleverede lande aldrig egne statsborgere til retsforfølgelse eller afsoning i andre lande. Dengang skulle det andet lad føre sagen i personens hjemland, hvor straffen også ville blive afsonet. Alt det har EU dog ændret på...
 Nye chokerende fund ved amerikansk skræk-skole: Lig af 27 drenge fundet i baghaven
 19/04 '19 - Nyheder (Ekstern) af Flemming
 Det lyder som plottet til en skrækfilm, men scenen er hentet direkte fra virkeligheden:
 På en skole i USA blev drenge i årevis mishandlet og afstraffet i et omfang, så mange af dem endte med at dø af det. Og ikke nok med det:
 Deres lig ligger begravet i skolens baghave.
 Arthur G. Dozier-skolen fungerede fra 1900 til 2011 som en såkaldt 'højrisiko' skole for drenge, der havde været på kant med loven.
 Skolens metoder har alle dage været omdiskuteret, og det vakte også opsigt, at flere drenge gennem årene forsvandt på mystisk vis. Mange år efter er flere tidligere elever stået frem og fortalt om vold, voldtægter og mulige drab på skolen.
 Ifølge skolens egne papirer blev 34 drenge begravet i haven, mens 31 andre blev sendt hjem for at blive begravet.
 Dertil kommer flere, som døde af influenza, lungebetændelse og tuberkulose. Der var dog også en del, hvor dødsårsagen blev opgivet som 'ukendt' eller 'ulykke' i skolens officielle papirer.
 I 2013 fandt myndighederne resterne af 55 drenge i anonyme grave på skolens område. Nu skriver New York Times så, at myndighederne kan have fundet 27 nye lig i skolens baghave.
 Jerry Cooper gik på skolen fra 1960 til 1961, og han siger til avisen, at han ikke er overrasket over fundene.
 »Jeg har altid sagt, at det ikke er alle ligene. Jeg har oplevet stedet. Jeg ved, hvad der skete der. Det er meget værre, end folk tror,« siger han.
 Selv fik han engang 135 piskeslag, som nær havde taget livet af ham.
 Ung Levakovic undgår udvisning af Danmark
 22/03 '19 - Nyheder (Ekstern) af Flemming
 Den kroatiske statsborger Jimmi Levakovic kan fortsætte sit liv i


text:
Danmark, selv om han har flere domme for kriminalitet bag sig.
 Sidste år fik den 30-årige Levakovic sin 22. dom, da han blev idømt henholdsvis ét og to års fængsel af byret og landsret. Han var tiltalt for intet mindre end 35 lovovertrædelser af større og mindre karakter.
 Hverken landsretten eller byretten var dog af den overbevisning, at tiden var moden til at sende ham ud af landet. Det var Højesteret heller ikke, fremgår det af afgørelsen tirsdag.
 Fire medlemmer af den berygtede Levakovic-familie er allerede tidligere blevet dømt til udvisning ved danske domstole. Jimmi Levakovics bror, hans to onkler og hans nevø er blevet sendt ud af Danmark uden returbillet.
 Unge wienerbrøds-tyve trak våben: Betjent i usædvanligt opråb
 01/03 '19 - Nyheder (Ekstern) af Flemming
 En leder af lokalpolitiet i den svenske by Rinkeby kommer nu på Facebook med en usædvanlig appel til befolkningen. Det sker, efter at to unge drenge trak våben mod personalet, da de blev taget i at stjæle wienerbrød.
 - Forstår vi, hvor sygt det her problem er? spørger den svenske betjent i videoen og fortsætter:
 - Eller er den slags voldsytringer blevet normaliseret gennem de senere år.
 I videoen (kan ses i original artiklen, red) siger betjenten, at der er tale om en macho-kultur mellem unge mænd, der er gået over gevind. Og i kombination med skydevåben bliver det ekstremt farligt.
 Ifølge betjenten bruger politiet enorme ressourcer på at håndtere konflikter mellem voldsparate mænd. Han opfordrer alle, der har kendskab til personer med skydevåben om at rette henvendelse til politiet.
 Bonusinfo: Wikipedia
 Rinkeby er en forstad til Sveriges hovedstad Stockholm. I 2007 havde bydelen 15.051 indbyggere. Ni ud af 10 har anden etnisk baggrund end svensk.
 Højesteret har talt: Mor slipper for bøde for at hænge blotter ud på nettet
 21/01 '19 - Nyheder (Ekstern) af Flemming
 Rikke Louise Andersen fra Vordingborg slipper for bøde for at offentliggøre billede af blotter på Facebook. Højesteret har valgt at afvise sagen. Ifølge Højesteret har anklagemyndigheden nemlig rejst tiltale mod kvinden for noget, som hun allerede var blevet frifundet for. Og det må man ikke.
 Sagen begyndte tilbage i august 2016. Her fortalte Rikke Louise Andersens datter, at hun og en veninde havde mødt en blotter. Det var foregået på Dagli' Brugsens parkeringsplads i Nyråd, og Rikke Louise Andersen kontaktede efterfølgende butikken for at se overvågningsvideo.
 Det fik hun lov til, og hun tog billeder af blotteren med sin telefon. Hendes mand ringede til politiet og anmeldte blotteren. Rikke Louise Andersen valgte at lægge billederne af blotteren ud på Facebook. Han blev siden anholdt og idømt 10 dagbøder à 250 kroner.
 Men Rikke Louise Andersen selv blev også sigtet. For ifølge anklagemyndigheden ved Sydsjælland og Lolland-Falsters Politi havde hun nemlig overtrådt persondataloven. Hun nægtede dog at betale en bøde, og i retten blev hun da også frifundet. Retten mente, at det kun var den dataansvarlige - altså Dagli' Brugsen, som ejede overvågningskameraet - der kunne stilles til ansvar.
 Det fik anklagemyndigheden til at rejse en ny tiltale.


text:
Og trods frifindelsen i første omgang udløste den nye anklage en bøde på 5.000 kroner samt et krav om at betale sagens omkostninger. Samme resultat nåede landsretten frem til.
 På grund af sagens principielle karakter fik hun lov at indbringe sagen for Højesteret. Og her har retsformand Thomas Rørdam og fire kolleger nu valgt at afvise sagen.
 »Højesteret finder efter det anførte, at retsforfølgningen i den foreliggende sag er i strid med forbuddet mod dobbelt strafforfølgning i både Den Europæiske Unions Charter og Den Europæiske Menneskerettighedskonvention«, lyder det blandt andet i afgørelsen.
 Fældet af sexvideoer: Kvinde dømt for falsk voldtægtsanmeldelse
 18/01 '19 - Nyheder (Ekstern) af Flemming
 En 26-årig kvinde er blevet idømt en ubetinget fængselsstraf for at have indgivet en falsk anmeldelse om voldtægt.
 Flere sexvideoer var udslagsgivende, da domsmandsretten i Retten i Odense mandag skulle afgøre, om den 26-årig kvinde skulle dømmes for at have indgivet den falske voldtægtsanmeldelse. Efter at have nærstuderet sexvideoerne nåede retten frem til, at der ingen tegn var på, at kvinden var blevet tvunget til sex. På den baggrund blev den 26-årige kvinde sendt 30 dage bag tremmer.
 Ifølge fyens.dk konstaterede byretsdommer Niels Feilberg Jørgensen under domsafsigelsen:
 - Kvinder kan sige fra under voldtægt. Vi kan ikke se i din gøren, at du siger fra. Dit forsæt har været at bringe ham i fedtefadet. Det koster 30 dage.
 Sagen tog sin begyndelse i 2017, hvor den 26-årige kvinde var patient på Odense Universitetshospital. Her mødte hun en mandlig social- og sundhedsassistent. De to havde en god kemi sammen, og de blev da også venner på Facebook.
 Ifølge retsreferatet i fyens.dk mødtes de to fire gange, hvoraf parret havde sex de tre gange på mandens bopæl i Odense. Kvinden mente dog, at hun var blevet tvunget til at dyrke sex. Senere anmeldte hun så manden for voldtægt, og han var en overgang sigtet for forholdet.
 Ifølge fyens.dk lagde retten vægt på, at kvinden ikke havde ydet modstand eller sat sig til modværge. Hun havde sågar brugt ord som 'søde' og 'skat' efter den første, påståede voldtægt.
 Kvinden var tydeligt påvirket under sagen - ikke mindst da det blev oplyst, at straframmen går helt op til seks års fængsel i lignende sager.
 To sårede: Mystik efter eksplosion i Athen
 28/12 '18 - Nyheder (Ekstern) af Flemming
 En eksplosion har torsdag morgen såret to personer i Grækenlands hovedstad, Athen.
 Eksplosionen fandt sted foran en kirke i velhaverkvarteret Kolonaki, hvor mange politifolk patruljerer. En politimand og en civil blev såret.
 - Sprængningen var ikke kraftig. Betjenten blev ramt i ansigtet og på hænderne, fortæller en talsmand fra politiet til Reuters.
 Ulykken skete omkring klokken syv torsdag morgen lokal tid - kort tid før kirken ville åbne for offentligheden.
 Ifølge vidner, som Græsk stats-tv har talt med, var politiet på stedet for at undersøge en pakke, da den sprang i luften. Politiet har efterfølgende fundet spor, der kan indikere, at pakken var tidsindstillet til at sprænge i luften.
 Der er indtil videre ingen, der har taget ansvar for


text:
eksplosionen, men kvarteret grænser op til Exarchia, hvor der flere gange har været sammenstød mellem borgere og politiet.
 Det var dog en politisk korrekt måde, at omtale en tidsindstillet bombe... En tidsindstillet bombe er ikke, og har aldrig været, en "ulykke". Det er en bevist handling, der har til formål at skade andre!
 Efter ballade med bøller: Nu lukker Fakta om aftenen
 05/12 '18 - Nyheder (Ekstern) af Flemming
 Trusler, tyverier og uro om aftenen har fået en Fakta-butik i København til at ændre åbningstiderne. Normalt har discountbutikken Fakta på Frederikssundsvej 123 i Brønshøj åbent indtil klokken 21, men for at sikre personalet vil butikken i hvert fald i denne måned lukke klokken 18.
 Det er langtfra første gang, at butikker kæmper med at håndtere kunder, der hellere vil stjæle, true og skabe uro end at købe ind.
 For to år siden klagede en butikschef i en DøgnNetto – også i Brønshøj – offentligt sin nød over, at han og personalet stod magtesløse over unge mænds hærgen, og at de ikke fik den fornødne hjælp fra politiet.
 Året forinden, i 2015, valgte Dansk Supermarked helt at lukke en Netto-butik ved Bispehaven i Hasle i Aarhus. Det skete bl.a. med henvisning til 'for meget tyveri, hærværk og varer, der simpelthen bare forsvinder'.
 Efter at Dansk Supermarked i 2015 drejede nøglen om til Netto-butikken i Hasle i Aarhus, genopstod den som en KIWI-butik, men er i dag SPAR-købmand drevet af købmand Habib Mozien. Han fortæller, at der ikke længere er problemer i butikken. Ifølge ham hænger det ikke mindst sammen med, at personalet afspejler beboersammensætningen i Bispehaven, hvor de fleste har udenlandsk baggrund.
 Nu sætter politiet hårdt mod hårdt: Vi er ligeglade med, om de ikke har hjelm på
 28/11 '18 - Nyheder (Ekstern) af Flemming
 Det kan minde om det vilde vesten, når motorcykelbander fræser rundet i Londons gader. Uskyldige borgere bliver passet op og bestjålet, inden tyveknægtene tager flugten på de to hjul. Politiet i den britiske hovedstad, Metropolitan Police, oplyser, at nogle tyveknægte har lavet 30 røverier i timen.
 Nu slår Metropolitan Police igen. Og denne gang har de taget hårde metoder i brug. I en video (klik på overskriften, for at komme til original artiklen, hvor videoen kan ses, red) som Metropolitian Police har offentliggjort, kan man se, at patruljebilerne i stedet for at efterfølge tyvene nu pløjer ind i dem med høj fart.
 Resultatet er, at tyveknægtene bliver slynget af motorcyklerne. Og anholdt. De nye hårdhændede metoder er ifølge politiinspektør, Jim Corbett, en succes.
 - For at mindske risikoen for disse hændelser bruger vi en række nye metoder, herunder 'taktisk kontakt'. Det har resulteret i, at vi har set betydeligt færre motorcykel og scooter kriminalitet. I år har der været 12.419 lovovertrædelser, hvilket er 7036 færre i forhold til sidste år, siger Jim Corbett.
 Til denne hårdhændede metode har Metropolitian Police oprettet en ny specialenhed, som specifikt går efter at ramme motorcykel-tyvene i høj fart. Enheden har fået navnet 'Operation Venice Team'.
 Betjentene i enheden har fået


text:
specialtræning i at køre ind i motorcyklerne, uden føreren bliver kørt over.
 Politi undskylder: Efterlyste kraftig onani-blotter med 'lille penis og lavthængende testikler'
 23/11 '18 - Nyheder (Ekstern) af Flemming
 Som et led i efterforskningen efter en kvinde anmeldte, at en fremmed mand havde trukket sine bukser ned og onaneret foran hende, udsendte North Yorkshire Police forleden en efterlysning.
 I første omgang skrev ordensmagten blandt andet om den ukendte gerningsmand, at han 'har meget lidt bryst- og kønsbehåring, ingen tydelige tatoveringer eller ar, og han har hvad der beskrives som en lille penis med testikler, der hænger bemærkelsesværdigt lavt'.
 Dagen efter måtte politikredsen undskylde, og sendte et nyt opslag ud på Facebook.
 'Vi postede en appel på Facebook om hjælp til at identificere en mistænkt i York-området, som udførte en seksuel handling i det offentlige. Appellen indeholdt en beskrivelse af en nøgen mand, som vi erkender gik for meget i detaljer. Dette har vakt oprør hos en række mennesker, og vi undskylder for enhver gene, det har forårsaget', lyder det i det nye opslag.
 North Yorkshire Police har nu ændret efterlysningen, så den 'kun' beskriver den mistænkte som kraftigt bygget, hvid i huden med en bleg fremtoning, mellem 35 og 45 år og cirka 177 centimeter høj.
 15-årig skulle levere pizza: I stedet lå 6-8 somaliske drenge i baghold
 09/11 '18 - Nyheder (Ekstern) af Flemming
 Et 15-årige pizzabud skulle søndag klokken 18.15 levere en ordre på en adresse på Kirkevej i Viby. Men da han kom frem til stedet, var der ingen hjemme på adressen. Han vendte sig om for at køre tilbage, men kunne pludselig høre, at der blev råbt "han er her nu!" fra et sted i parken.
 Til stede kom pludselig 6-8 somalisk udseende drenge på ca. 14-16 år i mørkt tøj og med hætterne oppe og omringede pizzabudet. Det 15-årige bud spurgte om det var dem, der havde bestilt maden.
 Det bekræftede de, men kunne ikke huske det navn maden var bestilt i - i stedet råbte de til pizzabuddet, at han skulle slippe maden. Pizzabudet holdt fast i kassen med maden, men fik så et knytnæveslag i ansigtet og frarøvet sine hovedtelefoner.
 Tyvene løb ind i parken, og pizzabuddet løb efter, men kom kort efter tilbage, hvor han kunne se, at hans cykel var væltet - og mad og drikke i kassen var stjålet.
 Koda-direktør vil have politikere til at stoppe gratis streaming
 Danskerne er gode til at lytte til gratis musik, men mindre gode til at betale for det. 86 procent af befolkningen mellem 12 til 65 år streamer musik, og 47 procent af dem benytter udelukkende gratis tjenester, viser en ny undersøgelse lavet af Koda.
 Direktør for Koda Anders Lassen vil have politikerne til at gribe ind. Som markedet er lige nu, tør ingen hæve priserne, af frygt for at forbrugerne vælger at lytte til musik et andet sted.
 - Problemet er, at folk er fristede af at bruge de gratis alternativer. Både decideret pirateri og gråzonetjenester som YouTube. Det må politikerne


text:
begynde at regulere, siger Anders Lassen.
 Koda er lige nu med til at udforme en ophavsretsreform, der skal gøre det ulovligt at udbyde musik, uden at kunstnerne bliver betalt. EU skal arbejde på lovgivningen, og derefter skal det implementeres i dansk lovgivning.
 Ambassadør: Georgiske asylansøgere kan nemt bremses
 30/10 '18 - Nyheder (Ekstern) af Flemming
 Det er et reelt problem, at et stigende antal borgere fra Georgien søger asyl i Danmark, mener landets ambassadør i København, Gigi Gigiadze.
 Georgiere er i år pludselig blevet den tredjestørste gruppe asylansøgere efter syrere og folk fra Eritrea. Ifølge ambassadør Gigiadze er der flere grunde til, at hans landsmænd søger asyl i Danmark.
 - Nogle bliver misledt. De bliver narret af andre i Georgien, der mod betaling for at hjælpe med småting fortæller dem, at de nemt får både arbejde og asyl i Danmark, siger han.
 Ifølge ambassadøren er der dog en simpel måde at slippe af med de uønskede asylansøgninger:
 - Den bedste løsning ville være at inkludere Georgien på listen over sikre oprindelseslande. Det vil automatisk betyde, at de ikke får asyl, og så er der ikke længere nogen grund til at søge om det.
 Hvis de danske myndigheder vurderer et land til at være et "sikkert oprindelsesland" vil asylansøgninger herfra som udgangspunkt blive afvist som åbenbart grundløse. Er det tilfældet kan de afgøres på meget kort tid, og fidusen med at forlænge sit ophold med en asylansøgning duer ikke længere.
 Udlændingestyrelsen har netop i september i samarbejde med Dansk Flygtningehjælp været på en såkaldt fact finding-mission i Georgien med henblik på at afklare spørgsmålet. Dokumentationsgruppens rapport ventes offentliggjort inden udgangen af oktober.
 Den Korte Avis bidrager med lidt mere information:
 EU gav georgiere visumfri – nu strømmer de ind i Europa, søger asyl og stjæler
 De seneste seks år har i gennemsnit 75 georgiere årligt søgt asyl i Danmark. Men alene i de første ni måneder i år er det tal steget til 303, viser tal fra Udlændingestyrelsen.
 Af de cirka 200 asylsager med georgiere, som den danske udlændingestyrelse har behandlet i år, er omkring halvdelen endt med afslag. Den anden halvdel er endt uden afgørelse. Typisk fordi ansøgeren er forsvundet, når sagen er færdigbehandlet.
 Samtidig viser en opgørelse fra Rigspolitiet, at antallet af sigtelser mod georgiske asylansøgere i år er femdoblet i forhold til hele sidste år.
 De fleste sigtelser drejer sig om butikstyveri, fortæller vicepolitiinspektør Lars Mortensen fra Nationalt Efterforskningscenter i Rigspolitiet.
 EU og Georgien indgik i 2016 en aftale om visumfrihed, og georgiere må i dag opholde sig i op til 90 dage ad gangen inden for Schengen-området. Siden da har flere lande i perioder oplevet en kraftig stigning i antallet af asylansøgere fra den tidligere sovjetrepublik.
 21/09 '18 - Nyheder (Ekstern) af Flemming
 Nu er der nyt i jordbær-sagen, som staten Queensland for et par dage siden udlovede en kæmpe dusør for oplysninger om.
 En ung dreng er nemlig ifølge blandt andre Daily Mail Australia og Seven News blevet anholdt af politiet efter at have indrømmet, at


text:
han har stukket nåle i jordbær.
 Anholdelsen er sket umiddelbart efter politiet i New South Wales meldte ud, at de mange tilfælde af hærværk mod bærrene var udført af efterabere og såkaldte ’pranksters’. Og det er netop, hvad den unge dreng har forklaret det som overfor ordensmagten: At han gjorde det som en ’prank’.
 - Indenfor de seneste par dage fandt vi ud af, at en ung person har indrømmet en prank, inklusiv at putte nåle i jordbær, siger Stuart Smith fra New South Wales Police. Han understreger samtidig, at alle eventuelle lovbrydere vil få ’lovens lange arm at føle’.
 Den anholdte dreng er dog så ung, at hans sag bliver behandlet under særlige ungdomsforudsætninger.
 Politi gør farligt fund i jordbær: Udlover giga-dusør for oplysninger
 17/09 '18 - Nyheder (Ekstern) af Flemming
 En opsigtvækkende sag tager lige nu fart i Australien, efter at politi har gjort adskillige fund af synåle gemt i jordbær.
 En mand er allerede blevet indlagt efter, at have indtaget et bær med en nål i, imens en række af de største grønthandlere i New Zealand slet ikke vil sælge australske jordbær længere.
 Lokale myndigheder er allerede på sagen, men indtil videre er det ikke lykkes at udpege mistænke.
 - Det her er en særdeles ond form for kriminalitet og må betragtes som et angreb på offentligheden, siger Australiens sundhedsminister, Greg Hunt, der nu har bedt fødevaremyndighederne i både Australien og New Zealand om hjælp.
 Både landmænd og politi har erklæret, at man frygter, at der ikke blot er tale om en enkelt gerningsmand, men at der kan være tale om, at flere blot kopierer forbrydelsen.
 Talsmænd fra sundhedsministeriet har anbefalet befolkningen, at man skærer sine jordbær over, inden man spiser dem.
 Når først den slags galskab har været i medierne, så har det en kedelig tendens til at sprede sig. Det betyder at der er risiko for at vi kommer til at se det samme, her i landet, i andre bær og frugter. Det kan derfor være en god idé at følge det Australske sundhedsministeriums råd.
 Far udsatte døtre for brutal vold: Nu er han dømt til udvisning
 07/09 '18 - Nyheder (Ekstern) af Flemming
 Tre piger levede i mange år i et sandt mareridt, hvor de skiftevis blev udsat for tæsk og mishandling af deres far og to brødre i hjemmet.
 Ved Retten i Roskilde er den 53-årige far torsdag blevet idømt to og et halvt års fængsel samt udvisning for bestandig for vold mod de tre døtre. De to brødre på 19 og 21 år fik hver især et års ubetinget fængsel.
 Far og sønner har nægtet sig skyldige, men den ene af brødrene har dog erkendt, at han har givet sin søster et par lussinger. Brødrene var dog kun anklaget for at have været voldelige over for én af deres søstre.
 Retten fandt det bevist, at mishandlingen skete som led i familiens opdragelse. I et af tilfældene havde faren tapet datterens mund fast og bagbundet hendes hænder, hvorefter den ene søn tævede søsteren


text:
til bevidstløshed. Det hele skete på ordre fra faren.
 Brødre og far tiltalt: Mishandlede pige som led i opdragelse
 31/08 '18 - Nyheder (Ekstern) af Flemming
 Tre piger har gennemgået et sandt mareridt med grov vold og mishandling. Sådan lyder tiltalen mod pigernes far og to brødre. De er alle tre tiltalt for mishandling af en af pigerne i perioden 14. august 2016 til 30. april 2018, mens faderen ligeledes er tiltalt for grov vold og mishandling af de to andre døtre.
 En nu 15-årig datter fik, ifølge anklageskriftet, som led i opdragelsen, adskillige slag, herunder lussinger og knytnæveslag i hovedet og på kroppen flere gange om ugen.
 Faderen skulle derudover i perioden op til 8. januar i år have tapet hendes mund fast og bagbundet hendes hænder, hvorefter den ene søn, ifølge anklageskriftet, slog pigen bevidstløs på faderens opfordring.
 Den anden datter, som i dag er 22 år, er, ifølge anklageskriftet, blevet mishandlet og udsat for grov vold og frihedsberøvelse over et år fra november 2009 til 2010.
 Ifølge anklageskriftet blev hun blandt andet bundet til en stol med ledninger, fik tildækket munden med et stykke stof, hvorefter hun sad frirhedsberøvet i flere timer, mens faren, ifølge tiltalen, brændte hende på hænderne og ved munden med en kniv, ligesom han gav hende stød med en ledning, så hun fik brandsår på hænder og fødder.
 Den tredje søster, som i dag er 20 år, blev, ifølge anklageskriftet, mishandlet og udsat for grov vold i perioden 16. oktober 2001 til 4. januar 2017 af faderen. Her blev hun blandt andet slået i hovedet til bevidstløshed samt blev brændt med en opvarmet kniv af faderen.
 Anklageren har nedlagt påstand om udvisning for faren, hvis han bliver dømt.
 Der forventes at blive afsagt dom i sagen 6. september.
 21/08 '18 - Nyheder (Ekstern) af Flemming
 Copyright-advokaterne må se langt efter muligheden for at tvinge teleselskaber til at udlevere personlige oplysninger om kunder, som angiveligt har hentet eller delt copyright-beskyttet materiale som film eller musik. Det står klart, efter at Procesbevillingsnævnet har afvist at lade Højesteret afgøre, om teleselskab kan pålægges at skulle udlevere deres persondata, der er gemt på baggrund af logningsbekendtgørelsen, til private virksomheder.
 Dermed bliver en dom fra Østre Landsret den 7. maj endelig - og den gav Telenor og Telia medhold i, at teleoperatører i Danmark ikke kan pålægges at udlevere kundernes persondata til private virksomheder i sager vedr. mistanke af ulovlig filmdownloads. Sagen var oprindeligt anlagt af de to teleselskaber, som ikke mente, at de var forpligtede til at udlevere navne og adresser på abonnenter bag en række IP-adresser, som angiveligt skulle være have hentet og delt film.
 Danskerne er altså nu sikret, at deres teleselskab ikke kan pålægges at skulle udlevere deres persondata til andre end politiet.
 Fire hjul stjålet - bil efterladt på mælkekasser
 Tyve fortsætter med at stjæle hjul fra biler i Aalborg-området. Det er tredje gang på under en uge, at den type tyveri finder steder i Aalborg-området.
 Onsdag aften i sidste uge opdagede Aalborg


text:
Lufthavn, at der var stjålet fire hjul fra en privat bil parkeret i lufthavnens store p-plads.
 Et lignende tyveri skete fra en Mazda-personbil parkeret i Kong Hans Gade i Aalborg. Det tyveri opdagede bilens ejer fredag morgen i sidste uge.
 Han konstaterede, at ukendte personer i nattens løb havde stjålet alle hjul og efterladt bilen på fire mælkekasser.
 Natten til tirsdag blev samtlige fire hjul fjernet fra en Mercedes, som stod parkeret på Riishøjsvej i Aalborg-bydelen Vejgaard.
 Tyvene har efterladt den hjulløse bil stående på fire mælkekasser, oplyser Nordjyllands Politi i sin døgnrapport.
 Er der slet ingen, der undre sig over, hvor tyvene får alle de mælkekasser fra?
 Så kom den første sag: Kvinde i niqab sigtet
 10/08 '18 - Nyheder (Ekstern) af Flemming
 En 28-årig kvinde iført niqab er som den første blevet sigtet for at overtræde tildækningsforbuddet, der trådte i kraft onsdag. Det oplyser Nordsjællands Politi.
 Kvinden kom op at toppes med en anden kvinde på en rulletrappe i Hørsholm Midtpunkt.
 - De skubber lidt til hinanden, og det udvikler sig, fortæller vagtchef David Borchersen.
 - Under slagsmålet ryger hendes niqab af, men da vi når frem, har hun taget den på igen, fortsætter han.
 Begge kvinder er sigtet for overtrædelse af ordensbekendtgørelsen, men den 28-årige er altså også som den første sigtet for at overtræde tildækningsforbuddet.
 Den 28-årige kvinde vil om nogen tid få tilsendt en bøde på 1000 kroner for at overtræde tildækningsforbuddet. Hvis hun nægter at betale, vil sagen blive indbragt for domstolene.
 Svindeldømt advokat ankede på stedet
 11/06 '18 - Nyheder (Ekstern) af Flemming
 To ud af tre advokater ankede mandag på stedet, mens den tredje lige ville læse dommen. Det skete efter, at alle tre var blevet dømt skyldige i en stor og spektakulær sag om svindel med kundernes penge. I sagen stod advokaterne Johan Schlüter og Susanne Fryland anklaget for og blev dømt for mandatsvig at særlig grov karakter og forsøg på skyldnersvig.
 - Vi anker, sagde advokat for Susanne Fryland Hanne Rahbæk hurtigt på dommerens spørgsmål. Susanne Fryland var ikke selv til stede. Johan Schlüters advokat, Jakob Arrevad, udbad sig betænkningstid, mens Morten Samuelson, advokat for Jakob Halgreen, også ankede.
 Susanne Fryland fik mandag den hårdeste straf for svindlen, hvor hun og Johan Schlüter blev dømt for at tage "ikke under 100 millioner" kroner fra kunden Producentforeningen.
 Alle tre stod anklaget for skyldnersvig af særlig grov beskaffenhed, men blev kun dømt for forsøg på skyldnersvig. For Johan Schlüter blev dommen gjort betinget grundet hans alder og personlige forhold.
 Hvis ikke du husker det - medierne er ikke så gode til at få det med - så er Johan Schlüter hovedmanden bag Anti Pirat Gruppen, der i årevis jagede primært musik og film pirater. De sendte trusselsbreve til folk der - ofte på et løst grundlag - blev mistænkt for pirateri.
 APG drev ofte unge mennesker ud i bundløs gæld, der for mindst én endte i selvmord, omkring årtusindeskiftet.
 Alt sammen under påskud af, at hjælpe musik- og filmbranchen. Dem de nu


text:
er dømt for de facto at stjæle "ikke under 100 millioner" fra...
 En uforsonlig spænding kom op til overfladen i Tysklands parlament
 08/06 '18 - Nyheder (Ekstern) af Flemming
 AfD-repræsentanten Thomas Seitz opfordrede fredag Forbundsdagen til nogle øjeblikkes stilhed for den 14 år gamle Susanna, som blev voldtaget og dræbt i Wiesbaden.
 Initiativet faldt ikke i parlamentets vicepræsidents Claudia Roth smag, som reagerede på den uventede tavshed, også fra repræsentanter i salen som rejste sig tavst, ved at forlange at mødets dagsorden skulle følges.
 Vicepræsidentens indgriben blev efterfulgt af applaus fra dele af parlamentet, men da Seitz blev stående i tavshed på talerstolen, og flere repræsentanter med ham fra deres pladser, brød spektaklet løs hos de andre.
 Når man holder et øjebliks stilhed, er det for at vise personen den sidste lille respekt. Når man så i stedet vælger at lave larm, kan det vel kun betragtes som en sidste hån. En sidste hån, af en lille 14-årig pige, der blev voldtaget og dræbt, af venstre-ekstremisternes venner. Det er sgu ækelt, sådan som de politisk korrekte opfører sig. Føj for helvede!
 Du kan læse mere, om selve optakten her:
 14-årig jødisk pige voldtaget og myrdet af iraker – ny storm af vrede mod Merkels asylkaos
 Norske mænd straffes hårdere for spritkørsel end kvinder
 25/05 '18 - Nyheder (Ekstern) af Flemming
 Mænd straffes hårdere for spritkørsel end kvinder. Sådan lyder konklusionen i en undersøgelse af 1118 promillesager afsagt i de norske domstole sidste år. Det skriver norske Dagbladet.
 Undersøgelsen er foretaget af Dagbladet og viser, at kvinder, som har kørt i påvirket tilstand, næsten har dobbelt så stor chance for at blive idømt betinget fængsel - og dermed slippe for at skulle afsone en straf.
 Kvinder får også oftere reduceret straffen i retten, og de får samtidig større strafreduktioner end mænd. For kvinderne er reduktionen i gennemsnit 14 dage, mens det for mænd er ni dage. Mænd har samtidig større sandsynlighed for at få øget straffen, fremgår det af Dagbladets undersøgelse.
 Og norske Tor Langbach, der er tidligere direktør for Domstolsadministrationen i Norge og mangeårig dommer, kan godt genkende billedet fra sine oplevelser ved domstolene.
 - Det gælder formentlig også andre retsområder end spritkørsel. At der er en tendens til forskelsbehandling svarer også til mit indtryk efter mange år i retsvæsenet, siger den tidligere dommer.
 Så skete det igen: Børn kastede sten på bil fra bro i Munkebo
 12/05 '18 - Nyheder (Ekstern) af Flemming
 Tre små piger slap i går med en formaning fra politiet, da de kastede sten på en forbipasserende bil fra en gangbro i Munkebo. Men det kunne være endt helt galt, da en bilist i går kom kørende ad Munkebovej mod Kerteminde.
 I Munkebo lige efter krydset ved Kystvejen kørte bilisten under gangbroen over vejen, da en sten rammer bilen tag, og der lyder et ordentligt skrald. Bilisten bevarer kontrollen over bilen, bremser hårdt op og kører ind til siden. Da han kommer ud af bilen, ser han to børn, der løber fra stedet. Dem sætte


text:
han efter, og efter en kort jagt finder ham dem et stykke derfra med deres mødre.
 Pigerne forklarer, at de bare er kommet til at skubbe til en sten med foden. Den forklaring er bilisten ikke helt tilfreds med. Flere tilskuere kommer til stedet, og mødrene, der er arabiske og taler dårligt dansk, forsøger ifølge bilisten at bortforklare episoden med, at det bare var børn, der legede.
 Til sidst lykkedes det at få tilkaldt en forbipasserende politipatrulje, der overtog sagen, og efter en kort snak med bilisten bad de ham om at køre videre.
 - Patruljen får fat i tre små piger i fem til syv års alderen, og man har fat i familien og forældrene, som har fået en formaning, fortæller Kenneth Tornquist, der ikke mener, at der er sket større skade på bilen.
 Svensk domstol frikendte mand for vold mod konen, fordi han kommer af »en god familie til forskel fra hendes«
 06/03 '18 - Nyheder (Ekstern) af Flemming
 I april 2015 anmeldte en kvinde sin 37-årige mand til politiet. Ifølge kvinden havde han skubbet hende ind i møbler, slået hende i ansigtet, hevet hende i håret og sat sig overskrævs på hende og trykket en højhælet sko ind i hendes ansigt.
 Og i slutningen af februar faldt der så dom i sagen. Manden blev frikendt med begrundelser, som nu får retschefen i Solna tingsret til at indkalde lægdommerne i sagen til et møde for at vurdere deres egnethed.
 Det skriver Aftonbladet, som også kan vise en udskrift af dommen. Her lyder det bl.a., at mandens familie »virker til at være en god familie, til forskel fra hendes, hvilket også har betydning for vurderingen af skyldsspørgsmålet«
 Samtidig lyder det, at hendes troværdighed bl.a. blev svækket af, at hun ikke fortalte om volden til mandens familie, så man kunne håndtere det internt, som man gør i »disse kredse,« men i stedet valgte at gå til politiet. Parret blev gift ifølge sharialov for omkring syv år siden.
 De tre lægdommere var dog ikke enige. To af dem, begge fra Centerpartiet, mente, at manden var uskyldig, mens den tredje, fra Moderaterne, samt dommeren mente, at manden var skyldig.
 Den ene af de to lægdommere, som fandt manden uskyldig, er Ebtisam Aldebe. Hun er en tidligere rigsdagskandidat, som for år tilbage har udtalt, at man burde tilpasse svenske love til muslimer, eksempelvis i skilsmissesager. Aldebe ønsker ikke at kommentere dommen, men fastholder, at hun har fulgt svensk lovgivning.
 Centerpartiet overvejer nu at ekskludere både hende og den anden lægdommer, Hasan Fransson, fra partiet.
 »Forfærdelig dom i Solna. Hårrejsende ræsonnement og vurderinger, som ikke har plads i en retsstat. Disse vurderinger har ingen plads i vores parti. C's politik bygger på alle menneskers lige ret og værdi og lighed for loven. Til morgen har vi aktualiseret ekskluderingsspørgsmålet,« skriver partiformand Annie Lööf på Twitter.
 Kioskejer sigtet for at slå røver bevidstløs med koben
 24/02 '18 - Nyheder (Ekstern) af Flemming
 Det udviklede sig til håndgemæng, da en 29-årig mand fredag forsøgte at røve kiosken


text:
Spil og Vind i Korsør. Bevæbnet med en kniv trådte han ind og bad personen bag disken om at udlevere kassebeholdningen til ham. Det nægtede kioskejer Lars Alring dog.
 Overvågningsbilleder fra stedet viser, at ejeren i stedet hev et koben op fra disken, som han løftede truende mod røveren. Ifølge Lars Alring slog han først røveren på armen for at få pågældende til at smide kniven. Herefter udviklede det sig til en kamp, hvor kioskejeren altså til sidst slog røveren i hovedet med kobenet, så han blev bevidstløs.
 Den 29-årige mand vågnede efter kort tid fra sin bevidstløse tilstand og vaklede ud af butikken. Da han var kommet hjem, tilkaldte han en ambulance, som gav politiet anledning til også at kigge forbi hans adresse.
 Manden blev i den forbindelse anholdt og taget med på stationen. Han har erkendt røveriforsøget. Men det er ikke blot røveren, der er blevet sigtet efter fredagens røveriforsøg.
 Også kioskejeren har modtaget en sigtelse for kvalificeret vold, idet han benyttede en genstand til at slå gerningsmanden med, hvilket resulterede i en flænge i den 29-åriges hoved.
 Det er op til anklagemyndigheden at afgøre, hvem der skal strafforfølges.
 Ny liste opfordrer til drab på danske politikere - Pia Kjærsgaard er i chok
 23/02 '18 - Nyheder (Ekstern) af Flemming
 En dødsliste florerer lige nu på internettet, hvor ukendte bagmænd opfordrer til, at man slår en række danske politikere ihjel.
 DRs P1 beskrev listen torsdag morgen, hvor først statsminister Lars Løkke Rasmussens og senere samtlige folketingsmedlemmers navne og adresser blev læst op.
 På hjemmesiderne kan man ifølge P1 se videoer, der viser flere af politikernes hjem. Herunder Statsministerens. Og i nogle af tilfældene kan man se personer inde i boligerne. Samtidig får man oplysninger om politikeres familiemedlemmer.
 Det har sendt chokbølger gennem Folketinget og de danske politikere. Særligt Folketingsets formand, Pia Kjærsgaard, er rystet.
 »Det her er en rigtig grim sag, så jeg tager det meget alvorligt, og derfor bliver jeg nødt til at finde ud af, hvad sagen nærmere drejer sig om. Det er i den grad modbydeligt, hvis der ligger oplysninger om politikeres private adresser og lignende,« siger Pia Kjærsgaard til Jyllands Posten.
 Afrikaner anklages for at filme sit døende offer og true med at opsøge hans familie
 18/01 '18 - Nyheder (Ekstern) af Flemming
 Om aftenen den 24. maj sidste år tog bogholderen ind til Aldersrogade på grænsen mellem Østerbro og Nørrebro. Her havde han sin egen virksomhed i et kontorfællesskab. Da hans hustru senere på aftenen kom til kontoret, blev hun mødt af et frygteligt syn. På gulvet lå hendes mand dræbt af adskillige knivstik.
 To uger efter drabet anholdt politiet en nu 31-årig mand for drabet. I grundlovsforhøret dagen efter nægtede han sig skyldig. Her kom det desuden frem, at bogholderen var blevet dræbt med mindst 54 knivstik.
 På offerets mobiltelefon fandt politiet optagelser, hvor gerningsmanden havde filmet den 70-årige mand, mens han lå på gulvet, hårdt såret og døende af adskillige knivstik på kroppen, i ansigtet og i halsen.
 – Jeg tager


text:
hen til din familie nu. Der er så... Har du noget, du vil fortælle dem? Sig nu noget. Jeg har ringet op. Kom nu, kom nu, kom nu, siger gerningsmanden på engelsk til sit forsvarsløse offer.
 Derefter stak gerningsmanden den ældre mand mindst fire gange mere i halsen, så han afgik ved døden, fremgår det af anklageskriftet.
 Foruden fængselsstraf vil anklagemyndigheden kræve, at den 31-årige, der kommer fra Cameroun, bliver udvist for bestandigt, hvis han kendes skyldig.
 Svensk politi udsender advarsel efter håndgranatfund
 11/01 '18 - Nyheder (Ekstern) af Flemming
 Søndag døde en 60-årig mand på et torv i det sydlige Stockholm i Sverige, da han samlede en håndgranat op.
 Ifølge chefen for Sveriges nationale bombeenhed, Bertil Olofsson, kunne søndagens ulykke være sket i en hvilken som helst svensk by.
 Ifølge Bertil Olofsson er der fundet en håndgranat i Umeå og tre i Malmø. Fundene får Bertil Olofsson til at understrege faren ved at røre de potentielt eksplosive genstande.
 - Selv om den bare ligger der, vil vi opfordre folk til ikke at røre noget, som de mistænker kan være farligt. Ring hellere til politiet en gang for meget, siger han ifølge TT.
 TT citerer svensk politi for, at håndgranater er blevet mere udbredte i kriminelle kredse. Politiet frygter, at oprustningen kan komme til at gå ud over uskyldige mennesker.
 Fik dom for at røre kvindes bryster under aftalt samleje: Nu er dommen ændret
 06/01 '18 - Nyheder (Ekstern) af Flemming
 Sex-sagen tager udgangspunkt i den 37-årige medicinstuderende Philip Queree, der i oktober måned sidste år blev dømt for et seksuelt overgreb mod en kvinde, som han havde mødt gennem den kendte dating-app 'Tinder'. Kvinden hev dengang sin Tinder-date Philip Queree i retten, fordi hun mente, at han under deres aftalte samleje på deres anden date, havde taget hende hårdt på brysterne og hevet i hendes hår under samlejet, som hun i øvrigt selv havde givet samtykke til.
 Men i retten forklarede kvinden også dengang i oktober måned, at hun havde fortalt Philip Queree, at hun ikke ville have, at han rørte ved hendes bryster i forbindelse med samlejet, og hun anklagede også Philip Queree for at have anvendt overdreven styrke under samlejet. Til retten sagde kvinden dengang:
 - At en person rager mig på brysterne, det synes jeg ikke er en normal opførsel.
 Ved retten i Jersey Royal Court udtalte retsfoged Sir William Bailhache, at retten var overbevist om, at dommeren havde taget fejl i sagen, og derfor blev Philip Querees dom omstødt.
 Medierne bringer glad og gerne et billede af manden. Ville det ikke være bedre at bringe hendes billede, så andre mænd havde en chance for at gå i en stor bue udenom hende?
 Kvindelig betjent lynchet af stor gruppe afrikanere - Frankrig i oprør
 02/01 '18 - Nyheder (Ekstern) af Flemming
 En stor gruppe unge drog nytårsnat hærgende gennem Champigny-sur-Marne øst for hovedstaden Paris. De var tilsyneladende en gruppe af overvejende afrikanske migranter.
 Det gik meget voldsomt for sig med blandt andet ødelagte biler. Men helt


text:
galt gik det, da de forsøgte at komme ind til en privat fest. En gruppe betjente blev tilkaldt. Men i stedet for at stoppe gruppen af unge vandaler, så blev politiet selv udsat for et meget groft overfald.
 Overmagten var for stor. Det lykkedes migranterne at isolere to betjente, hvorefter de blev udsat dem for meget grov vold. Det var så voldsomt, at fransk presse kalder det lynchning.
 Det hele blev filmet og videoerne spredt via nettet. Videoerne viser den kvindelige betjent, der er væltet omkuld af en gruppe unge. De sparker hende på skift hårdt, mens hun skriger i frygt. Hun forsøger at beskytte sit ansigt, mens angrebene fortsætter.
 Det franske politiforbund er chokeret over angrebet på betjentene.
 – Jeg fatter ikke, hvordan de kunne være alene i den hvepserede. Det er det glade vanvid, siger formand Patrice Ribeiro, ifølge Le Figaro.
 – Det vidner om den eksplosivt stigende vold mod politiet, hvor folk går målrettet efter at dræbe. Det var en lynchning på linje med det, man ser i de mest barbariske dele af verden. Hvis ikke politi og retsvæsen slår hårdt ned på det her, får vi flere af den slags tragedier, siger han.
 Selv den franske præsident, Emmanuel Macron, har reageret på sagen.
 – De skyldige bag den feje og kriminelle lynchning af politibetjentene, der gjorde deres pligt om aftenen den 31. december, vil blive fundet og straffet, skriver han på Twitter.
 Som altid kan du klikke på overskriften, og komme til den originale artikel. Gør du dét, kan du også se videoerne af det groteske overfald. Video kan også ses på Ekstra Bladet.
 Fransk politibetjent gennemtæsket nytårsnat: - Fej lynching!
 Det er også værd at bide mærke i, at formanden for det franske politiforbund kalder det for "det glade vanvid", at to betjente befandt sig der "alene". Det burde være mere bekymrende at det tilsyneladende er nødvendigt med flere betjente. Ikke for at stoppe optøjerne, men bare for at kunne færdes uden at sætte livet på spil...
 19/12 '17 - Nyheder (Ekstern) af Flemming
 Et 'flygtningebarn', der har tilstået voldtægten og mordet på den 19-årige lægestuderende Maria Ladenburger i Freiburg i det sydlige Tyskland, er 33 år gammel og ikke 17, som han påstod, da han søgte asyl i Tyskland.
 Det er den mordtiltalte Hussein Khavaris egen far fra Iran, der via en telefonisk afhøring har fortalt retten i Freiburg, at sønnen er født den 29. januar 1984.
 Hussein Khavari siger, han er fra Afghanistan, men faderen er iraner og bor i Iran, og overfor en cellekammerat har Hussein Khavari fortalt, at han er iraner, og at han som 14-årig voldtog en 12-årig pige i Iran.
 En retstandlæge har undersøgt hans tænder og en udtrukket visdomstand, som han havde gemt, og hun siger, at han i hvert fald er mellem 22 og 29 år gammel.
 Hvis retten lægger tandlægens og faderens vidneforklaringer om den tiltaltes alder til grund, kan Hussein Khavari se frem til en dom på livsvarigt fængsel, når straffen falder i det nye


text:
år. Ungdomsdomstolen kan ellers højst idømme 10 års fængsel.
 Hussein Khavari kom til Tyskland i november 2015 som uledsaget flygtningebarn og fik straks asyl og blev placeret hos en plejefamilie.
 Senere fandt politiet ud af, at han var idømt 10 års fængsel i Grækenland, hvor han i 2013 forsøgte at myrde en 20-årig kvinde på Korfu under et røveri. Han smed hende ud over en klippe, men hun overlevede med svære kvæstelser.
 Efter kun halvandet års fængsel blev Hussein Khavari løsladt under en generel amnesti for unge forbrydere.
 Bybusser og lejlighed udsat for grove angreb
 05/12 '17 - Nyheder af Flemming
 Af en pressemeddelelse fra Vejdirektoratet fremgår det, at:
 Søndag aften klokken 19.58 fik Syd- og Sønderjyllands Politi anmeldelse om, at en kørende bybus i Kvaglundparken havde fået knust det yderste lag glas i en rude. Anmelderen mente, at det kunne være enten stenkast eller skud fra en softgun eller luftpistol. Efter at politiet har modtaget fotos af skaderne på bussen, er det politiets foreløbige vurdering, at der er tale om skader efter stenkast.
 Mandag aften er der anmeldt tre tilfælde af hærværk fra 18.30 og en times tid frem mod kørende bybusser med stenkast.
 og det var ikke kun busser det skulle gå ud over:
 Klokken 18.55 mandag blev tre brosten kastet mod og knuste en facaderude i en lejlighed i Askelunden. Lejligheden er beboet af en 75-årig kvinde.
 om der reelt bliver gjort noget, for at imødekomme problemet, er ikke til at vide, men:
 Politiet har i dag haft et møde med Esbjerg kommune, Arriva og Sydtrafik . Her har vi orienteret om politiets syn på det, der er foregået. Der er taget initiativ til forskellige tryghedsskabende foranstaltninger fra både kommune og politi. For eksempel at lade nærpolitibetjente køre med i nogle af busserne og tilsvarende lade nogle af kommunens forebyggelsesmedarbejdere gøre det samme. Desuden vil den almindelige forebyggelsesmæssige indsats i området have fokus på at forebygge tilsvarende hændelser.
 Danny Abdalla fik forvaring
 01/12 '17 - Nyheder (Ekstern) af Flemming
 51-årige Danny Abdalla er torsdag ved en domsmandsret i Holstebro idømt dansk straffelovs hårdeste straf - forvaring på ubestemt tid. Desuden har retten besluttet at udvise Abdalla for bestandigt.
 Dommen lægger ingen særlige betingelser omkring forvaringsstraffen, hvilket betyder, at Danny Abdalla i princippet skal sidde inde på ubegrænset tid.
 - Jeg er særdeles godt tilfreds med dommen. Forvaring var, hvad vi bad om, og det synes jeg er en fuldstændig passende straf for så grov kriminalitet, siger anklager Lise Hebsgaard.
 Anklageren har især hæftet sig ved mentalundersøgelsens ord om, at Danny Abdalla selv i selskab med sine nærmeste er en farlig mand uden empati, men med en meget kort lunte.
 Den storkriminelle bandeleder lyttede til dommerens oplæsning uden nogen synlig reaktion. Han og en medtiltalt i en mindre del af anklageskriftet var bevogtet af et massivt politiopbud i og udenfor retslokalet.
 - Du har dømt mig som uskyldig
 - Jeg anker. Du har dømt mig som uskyldig, råbte Danny Abdalla efter oplæsningen op mod dommer Torben Riise.
 Indtil


text:
ankesagen kommer for Vestre Landsret, skal Danny Abdalla fortsat sidde i varetægt og være underkastet restriktiv besøgskontrol og brevcensur.
 "forvaring på ubestemt tid", betyder de facto, at han kan opholde sig her i landet, og være en kæmpe udgift, resten af hans liv. Samtidig vil der altid være risiko for at han skader personalet, eller andre, ligesom der er risiko for at han flygter, og dermed igen er ude i samfundet.
 Så slemt er det: Mikrofoner skal sende lyden af skud og voldtægtsofres skrig til politistationen fra svenske ghettoer
 For første gang installerer svensk politi mikrofoner, der kan opfange lydene fra kriminalitet i ghettoerne og sende dem direkte til en politicentral.
 Hvis politiet hører lyden af skud, eksplosioner, knusning af glas eller skrig fra blandt andet voldtægtsofre, kan man reagere hurtigt. Der bliver så straks sendt besked til betjente i lokalområdet med sms eller mail.
 Mikrofonerne kan ikke opfange tale, forsikrer det svenske politi. De kan altså ikke bruges til at overvåge private konversationer. Men mikrofonerne er smarte nok til for eksempel at skelne, om der skydes med en pistol eller et automatvåben.
 De kan også lokalisere, hvor i området lyden af skud eller skrig kommer fra. Det vil kræve flere hundrede detektorer, siger politiets ansvarlige for projektet, Joakim Söderström.
 Mikrofonerne skal installeres i Järvaområdet ved Stockholm. Dette område rummer de berygtede ghetto-bebyggelser Rinkeby, Tensta og Husby.
 En flok mænd hentede tyvekoster hjem igen
 11/10 '17 - Nyheder (Ekstern) af Flemming
 Der er desværre en del sandhed, i den gamle joke, om at politiet ikke har tid til at komme, når man anmelder et indbrud, men sagtens har tid, hvis man ringer og fortæller dem, at man har skudt indbrudstyven. Denne historie er dog fra den virkelige værden:
 I april fik alsiske mænd nys om stjålne effekter fra værksteder, garager og i et enkelt tilfælde en brandstation befandt sig på en adresse i Gammel Guderup. Da politiet ikke ville rykke ud, fordi det var weekend, tog de selv op for at se på sagerne.
 Politiet indfandt sig alligevel, da der indløb anmeldelsen om det store opbud af selvbestaltede ordenshåndhævere.
 Adoption Afrika AJ Vaccines Algeriet Antidemokrati Antisemitisme AP1944 AP1945 AP1946 AP1947 AP1948 AP1949 AP1950 AP1951 Arabisk Arbejde Arbejdsmarkedet Asien Astronomi Asyl Atomenergi Atomvåben Aupair Australien Bahrain Baltikum Bangladesh Belgien Biler Blod Blodblasma Bloddoner Borgerkrig Børn Børneægteskaber Bornholm Brasilien Brexit Brunei BSNyt Californien Canada Colombia Cuba Danmark Danskere Diskrimineres Danskerhad Demokrati Denisova Diamanter Diskrimination Dobbeltmoral DR Congo Dubai Dublin forordningen Dyr Dyresex Ebola El biler Elefanter Elon Musk Energi England Enhjørning Etiopien Etnisk Udrensning EU F 35 Familiesammenføring Ferie Ferielov Filipinerne Filippinerne Finland Fly Flygtninge FN Forenede Arabiske Emirater FPS Frankrig Galapagos Galskab Georgien Google GPS Grækenland Grænsehandel Grøndland Grønland Guatemala Haiti Hastighed Homoseksualitet Huawei Hybrid Biler Hysteri Indien Indonesien Interpol IQ IRA Irak Iran IS Islam Island Israel ISS Italien Japan Jihad Jøder Jorden Jordskælv Jul Jul 19 Jul18 Jul19 Juletræer Katastrofer Kenya Kina Klima Klimahykleri Kloning Knæfald Koala Køn Konkurser Korruption Krimi Kroatien Krybskytter Krybskytteri Kulturberigelse Kunst Kuwait Kvindehad Kvinder


text: KZ Laika Libyen Ligestilling Løver Luxus Mad Malawi Malaysia Marokko Mars McDonalds Menneskesmugling Mexico Michael Jackson Migranter Mikranter Militær Militærkup Miljø Modstand Næsehorn NASA Nationalitet NATO NGO Nigeria Niqab Norden Nordkorea Norge Økonomi OL Østeuropa Østrig Overtro Pædofili Palæstina Panda Panik Påske Pingviner Polen Politi Politik Politisk Korrekt Politisk neutal Populisme PostNord Prævention Prostitution R1740 R1741 R1742 R1743 R1744 R1745 R1746 R1747 R1748 R1749 R1750 R1751 R1752 R1801 R1802 R1803 R1805 R1806 R1807 R1808 R1809 R1810 R1811 R1812 R1813 R1814 R1815 R1816 R1817 R1818 R1819 R1820 R1821 R1822 R1823 R1824 R1825 R1826 R1827 R1828 R1832 R1833 R1834 R1835 R1836 R1837 R1838 R1839 R1840 R1841 R1842 R1843 R1844 R1845 R1847 R1848 R1849 R1850 R1851 R1852 R1902 R1903 R1904 R1905 R1906 R1908 R1909 R1910 R1911 R1912 R1913 R1914 R1915 R1916 R1917 R1918 R1919 R1920 R1921 R1922 R1923 r1924 R1925 R1926 R1927 R1928 R1929 R1930 R1931 R1932 R1933 R1934 R1935 R1936 R1937 R1938 R1939 R1940 R1941 R1942 R1943 R1944 R1945 R1946 R1947 R1948 R1949 R1950 Race Racisme Radikaliseret Randers Red Barnet Religion Robotter Rulletrappe Rumænere Rumfart Rummet Rusland Sabotage Satire Saudi Arabien Schengen Schweiz Seksualitet Selvforsvar Selvtægt Sex Silkevejen Skåne SKAT Skotland Sne Søheste Somalia Somaliland Sommertid Sovietunionen SpaceX Spanien Spøgelsesskib Sputnik Sri Lanka Stærekasser Storbritanien Storbritannien Storestrømsbro Studerende SU Lån Sudan Sundhed Sverige Sverigsta Sverigstan Svindel Svinekød Sydafrika Sydkorea Sygdom Syrien Taiwan Tanzania Teknik Teknologi Terror Tesla Thailand Tøj Tortur Tosproget Trafik Transport Tsunami 2011 Tyskland Tyveri U både Udenlandsk ægtefælle Udenlandsk ægtefællee Udenlandst ægtefælle Udlændingeloven Ulve Undervisning USA USA.Nordkorea Vaccine Valg Valgsvindel Vampyrer Veganere Vejret Venezuela Videnskab Vinter Visum Vold Voldtægt WTF Yeti Zebra Zimbabwe Zoo


text:
Plesners skattepraksis har siden etableringen i 1940'erne været markedsleder, når det drejer sig om førelsen af skatte- og afgiftssager. Vi fører de største og mest komplekse sager fra de første forhandlinger med skattemyndighederne over Landsskatteretten og til domstolene og EU-Domstolen - om nødvendigt.
 Vores track record er enestående. Intet andet dansk advokatfirma har vundet i nærheden af så mange betydende skatte- og afgiftssager som Plesner. Mange af sagerne føres som pilotsager og giver efterfølgende anledning til genoptagelse af tilsvarende sager samt ændring af lovgivning eller administrativ praksis. Plesner har derfor gennem årene haft stor indflydelse på retsudviklingen.
 Det internationale tidsskrift International Tax Review har kåret Plesner som "Danish Tax Firm of the Year" 8 gange siden 2009.
 Vores metode - kompromisløs kvalitet
 I sager af denne art hænger de afgørende argumenter ikke på træerne. Vi anser derfor førelsen af skattesager for en kreativ proces, hvor det er nødvendigt at kunne tænke ud af boksen. Ofte findes løsningen i lignende problemstillinger inden for andre dele af retssystemet. Førelsen af skattesager kræver derfor stor viden - også om andre retsområder end skatteretten. Vi dyrker detaljen, men bevarer overblikket.
 Rådgivning er en tillidssag. Vi siger, hvad vi mener. Vi tager intet for givet, men efterprøver alle relevante præmisser, og vi udfordrer vanetænkning.
 Enhver skattesag kræver løbende stillingtagen til en række strategiske valg. Korrekt rådgivning om hvert enkelt af disse valg kan være helt afgørende for sagens endelige udfald.
 At føre - og vinde - en skattesag kræver først og fremmest en betydelig proceserfaring. Plesner råder over det største og mest komplette team af højt specialiserede skatteprocesadvokater på alle niveauer. Videndeling er fundamentet for vores kompetencer.
 På intet andet retsområde er forskellen mellem at have ret og at få ret så stor som inden for skatte- og afgiftsretten. Med staten - og dens uudtømmelige ressourcer - på den anden side er kun det bedste modspil godt nok.
 Plesners dokumenterede erfaring og resultater giver den bedste sikkerhed for også at få ret.
 Når Plesner har accepteret at føre en skattesag, tilføres sagen den standing, som Plesner nyder - både hos skattemyndighederne og domstolene - og som betyder, at der lyttes til Plesner.
 Vores arbejdsform - teamwork
 Vi nedsætter et team til at håndtere den enkelte sag og puljer på denne måde de nødvendige ressourcer og erfaringer. Vi lægger stor vægt på aktiv partnerinvolvering i alle led af processen.
 Vores erfaring er, at teamwork giver de bedste resultater, og vi samarbejder derfor også gerne med virksomhedens daglige skatterådgiver.
 Vi arbejder i øjeblikket med en række større sagskomplekser, herunder navnlig transfer pricing-sager, de såkaldte "beneficial owner"-sager om indeholdelse af udbytte- og renteskat, sager om fradragsret for udenlandske underskud (Nordea-sagen) samt sager om lønsumsafgift i den finansielle sektor, om momsfritagelse af ydelser til pensionskasser (ATP-sagen) og om momsfritagelse af betalingstransaktioner.
 Privat erhvervsdrivende - medhold ved Vestre Landsret i, at betingede gældseftergivelsesaftaler ikke i sig selv fører til underskudsbegrænsning for debitor på underskriftstidspunktet. Der må i stedet foretages en konkret vurdering af, om aftalen kan anses for suspensiv. Skatteyderen


text:
fik medhold i, at dette var tilfældet i sagen
 Phoenix-koncernen - medhold ved Østre Landsret i, at grænseoverskridende, koncerninterne fusioner skal tillægges skattemæssig tilbagevirkende kraft til den regnskabsmæssige fusionsdato
 Masco Denmark/Damixa - medhold ved EU-Domstolen i principiel sag om, hvorvidt dansk skattelovgivning om beskatning af koncerninterne renter er i strid med EU-traktaten
 Hoist Group - begæring om præjudiciel forelæggelse for EU-Domstolen taget til følge af Østre Landsret efter hovedforhandling - trods protest fra Skatteministeriets side. Sagen, der er meget principiel, drejer sig om fortolkningen af EU-Toldtariffen og kan medføre, at EU-retten er i strid med de internationale toldkonventioner GATT og ITA
 Ekspres Bank - medhold ved Højesteret i, at indkøb af databehandlingsydelser fra en engelsk leverandør ikke er momspligtige, idet ydelserne er omfattet af momsfritagelsen for betalinger og overførsler
 Weber-Stephen Nordic ApS - medhold ved Højesteret i principiel sag om PVC-afgift. Højesteret tiltrådte, at faconsyede overtræk til grill ikke udgjorde afgiftspligtige "presenninger"
 Spar Nord Bank A/S (tidl. Sparbank A/S) - medhold ved Vestre Landsret i, at bankens skønsmæssige fordeling af lønsummen mellem afgiftspligtige og ikke-afgiftspligtige aktiviteter på grundlag af omsætningsfordelingen efter momslovens § 38 ikke kunne tilsidesættes, da SKAT ikke havde godtgjort, at SKATs skøn var mere rigtigt end bankens
 Momskarruselsvig - medhold ved Højesteret i en principiel erstatningssag anlagt af Skatteministeriet mod ledelsen i et selskab, der af en betroet medarbejder var blevet anvendt til deltagelse i svigsrelaterede handler
 7 gymnasier i Aarhus Kommune - medhold ved Vestre Landsret i, at ejendomme ejet af selvejende almene gymnasier ikke kan pålægges kommunal dækningsafgift
 Takeda - medhold ved Højesteret i, at honorarer betalt til banker for bistand ved udstedelse af virksomhedsobligationer kan fradrages som en låneomkostning
 Shell - medhold ved Højesteret i, at renteindtægter ikke skal kulbrintebeskattes
 ATP PensionService og PensionDanmark - medhold ved EU-Domstolen og Østre Landsret (retsforlig) i, at pensionskasser kan udgøre investeringsforeninger, og at selskabets ydelser til pensionskasserne er momsfritaget som forvaltning af investeringsforeninger eller som ydelser vedrørende betalingstransaktioner
 Nordea - medhold ved EU-Domstolen og Østre Landsret i, at de danske regler om genbeskatning af udenlandske filialers underskud er i strid med retten til fri etablering
 G4S - medhold ved Højesteret i, at overførsler mellem tyske datterselskaber i henhold til de særlige regler om Organschaft ikke medfører forhøjelse af den danske sambeskatningsindkomst
 Recombined Dairy System (Fonterra-koncernen) - medhold i sag mod EU-Kommissionen ved Retten i Første Instans i, at selskabet var berettiget til toldfritagelse i forbindelse med import af mejeriprodukter
 Danfoss A/S - medhold ved EU-Domstolen og Vestre Landsret i, at selskabet kunne rette et direkte krav mod SKAT på refusion af en direktivstridig afgift, som en olieleverandør havde opkrævet og indbetalt til SKAT
 DTU - medhold ved Østre Landsret i, at DTU er en statsinstitution i henhold til registreringsafgiftsloven og dermed fritaget for betaling af registreringsafgift af køretøjer
 Ernst & Young - medhold ved Højesteret i, at betalt erstatning i selskabstømmersager kunne fradrages som driftsomkostning
 Novo Nordisk A/S - medhold ved Østre Landsret i, at der ved ændring af varelageropgørelse skulle ske regulering både ultimo og primo


text:
indkomståret
 Odense Staalskibsværft A/S (Mærsk-koncernen) - medhold ved Østre Landsret i, at betingelserne for tilbagebetaling af afgift af energiforbrug til opvarmning af malehaller var opfyldt
 ISS A/S - medhold ved Østre Landsret i den første "beneficial owner"-sag om indeholdelse af renteskat. Der skulle ikke indeholdes renteskat
 ISS A/S - medhold ved Østre Landsret i den første "beneficial owner"-sag om indeholdelse af udbytteskat. Der skulle ikke indeholdes udbytteskat
 Århus Købmandsskole - medhold ved Vestre Landsret i, at skolens kursusaktivitet er momspligtig
 Nykredit - medhold ved Østre Landsret i, at realkreditinstitut ikke var næringsdrivende med køb og salg af aktier
 Aarhus Universitet - medhold ved Vestre Landsret i sag om forrentning af krav på tilbagebetaling af energiafgifter
 Danfoss A/S - medhold ved EU-Domstolen og Vestre Landsret (retsforlig) i, at selskabet kan fradrage omkostninger til mødebespisning af medarbejdere og kunder (kantinemoms)
 Jyske Bank Finans - medhold ved Østre Landsret i sag vedrørende momspligt af factoringydelser
 Brightpoint Europe A/S - medhold ved Højesteret i, at der var ret til momsfradrag i forbindelse med køb af mobiltelefoner fra udlandet, hvor der oprindeligt var betalt moms, og hvor der i tidligere omsætningsled var sket momssvig
 Topdanmark - medhold ved Højesteret i, at et livsforsikringsselskab i forbindelse med overdragelse af den samlede livsforsikringsbestand og ophør som livsforsikringsselskab ikke blev pensionsafkastskattepligtigt af afkastet af forsikringsbestanden
 Industri Udvikling A/S - medhold ved Østre Landsret i, at udgifter til formueforvaltning var fradragsberettigede driftsomkostninger for ventureselskab.
 Medicinalselskab - medhold ved Landsskatteretten i den første transfer pricing-sag. Der var ikke grundlag for at nedsætte den mellem selskabet og et datterselskab aftalte købesum for et medicinalprodukt
 Forsikring og Pension som mandatar for Taksatorringen - medhold ved Højesteret i, at foreningen, der på vegne af sine medlemmer foretager taksation af autoskader, ikke skulle svare moms af sine ydelser
 Nordania Finans A/S - medhold ved EU-Domstolen og Højesteret i, at et leasingselskab ved beregningen af pro rata-satsen for momsfradrag kunne medregne omsætningen fra salg af leasingaktiver efter leasingkontrakternes ophør
 Danske Bank (som biintervenient) - medhold ved EU-Domstolen og Vestre Landsret i, at et leasingselskab (Jyske Finans) er berettiget til at anvende brugtmomsreglerne
 Mols-Linien A/S - medhold ved Højesteret i, at et momskrav var forældet efter 1908-lovens femårige forældelse
 Unomedical A/S - medhold ved Højesteret i, at der var fradrag for advokat- og revisorudgifter efter ligningslovens dagældende § 8 J
 Danfoss A/S - medhold ved Højesteret i, at den foretagne toldtarifering af patronpressostater var korrekt
 ECCO - medhold ved EU-Domstolen og Vestre Landsret i, at selskabet havde toldtariferet fodtøj korrekt
 DTU - medhold ved Østre Landsret i sag om frister for genoptagelse af momstilsvar i forbindelse med a conto-opgørelse af delvis fradragsret
 Deloitte (som biintervenient) - medhold ved Højesteret i den såkaldte "elevator-sag" (Finwill-sagen), hvorefter kapitalforhøjelse og kapitalnedsættelse ikke kunne sidestilles med salg af aktier (realitetsgrundsætningen)
 Codan - medhold ved Østre Landsret i, at en lønnedgang, der var aftalt med forsikringsselskabet, mod i stedet at få dækket en række erhvervsmæssige omkostninger, ikke var skattepligtig for assurandørerne. Derfor var der heller ikke indeholdelsespligt
 Aalborg Kommune - medhold